Presiden UPKO Buat Tuduhan Tidak Berasas: PAS

SANDAKAN: Presiden UPKO Datuk Seri Wilfred Madius Tangau dilihat ketandusan hujah apabila membuat tuduhan tidak berasas kepada PAS dalam siri kempen PRK Parlimen Kimanis bagi memenangkan calon WARISAN – Pakatan Harapan (PH).

Timbalan Pesuruhjaya PAS Negeri Sabah Sahar Abdul Majid berkata, presiden UPKO itu menuduh PAS adalah parti ekstrem agama dan membawa perpecahan kaum di Sabah dalam dalam siri kempennya dalam satu majlis sambutan Hari Krismas.

“Dia sebenarnya sudah ketandusan idea dan hujah kerana isu yang dimainkannya adalah isu yang tidak berbangkit lagi kerana rakyat telah faham bahawa itu adalah tuduhan liar dan tidak berasas,” katanya ketika mengulas dakwaan tidak berasas presiden UPKO itu.

Beliau menegaskan presiden Upko itulah yang lebih ekstrem dan bersifat oportunis dalam konteks politik Sabah.

“Hal ini kerana tindakan beliau (Madius) dan rakan-rakannya yang melompat parti keluar daripada Barisan Nasional (BN) dan bergabung bersama WARISAN pasca PRU14 lalu sekaligus menyebabkan kerajaan UMNO BN yang memenangi PRU itu tumbang.

“Tindakan ini lebih mengganggu perpaduan kaum kerana tidak menghargai sokongan dan hasrat rakyat negeri ini yang mahu mengekalkan kerajaan BN melalui undi mereka,” katanya.

Beliau berkata pemimpin tidak berpendirian dan tiada setiakawan seperti ini harus ditolak rakyat.

“Madius turut direkodkan pada tahun lalu telah mengeluarkan kenyataan yang melampau apabila mendakwa pengislaman beramai-ramai di Tambunan lebih 30 tahun lalu adalah atas dasar paksaan dan mempunyai unsur ugutan dan ia telah mendapat bantahan ramai pihak,” katanya.

Dalam hal yang sama, Sahar mengajak Madius merujuk rakyat berbilang agama dan kaum di negeri Kelantan dan Terengganu yang ditadbir PAS dapat hidup harmoni serta bersatu padu di bawah pentadbiran PAS.

Beliau berkata mereka diberi hak untuk menjalankan perniagaan dan mengamalkan agama serta budaya masing-masing tanpa ada rasa bimbang dan takut.

“Malah dua buah patung Buddha terbesar di Asia Tenggara terletak di Kelantan iaitu Wat Protivihan di Kampung Berok dan Wat Machimmaram di Tumpat, justeru jika PAS ekstrem agama, tidak mungkin patung Buddha itu boleh wujud.

“Kami mempelawa pemimpin tertinggi UPKO itu datang ke Kelantan serta Terengganu dan boleh berdialong secara terbuka dengan rakyat  bukan Islam di negeri itu termasuk pemimpin kaum bukan Islam yang memegang jawatan dalam kerajaan negeri,” katanya.

Bagi rakyat Sabah, “kita mesti memberi peringatan kepada semua pihak termasuk pemimpin politik agar menghormati kepelbagaian kaum dan agama di negeri ini kerana asas kita adalah perpaduan dan keharmonian dalam kebebasan beragama menurut peruntukn undang-undang sedia ada.”

Beliau turut melahirkan keyakinan bahawa masyarakat Sabah dari pelbagai kaum dan agama khususnya rakyat Kimanis tidak akan terpengaruh dengan niat jahat yang cuba disebarkan oleh mana-mana pihak yang berkepentingan dan berkeyakinan rakyat Kimanis akan terus memberi sokongan dan undi kepada calon  BN.


Tukang Gunting Rambut Terus ‘Menderita’ Ketika PKP 2.0

PETALING JAYA: Tukang gunting rambut yang kini bergelut dengan tekanan ekonomi memohon kerajaan membantu mereka mengatasi krisis kewangan dialami dengan memberi kelonggaran .

Tukang gunting rambut berkata, susulan pelaksanaan perintah kawalan pergerakan (PKP) tangan mereka terikat untuk mencari rezeki bagi membayar sewa, gaji pekerja, malah untuk terus hidup.

Muhd Idris, pengendali BrosBarbershop 1996, memberitahu FMT, perniagaannya kali ini lebih teruk terjejas daripada keadaan yang dilalui semasa pelaksanaan PKP pertama pada Mac tahun lepas.

Beliau pada mulanya agak lega apabila kerajaan mengenakan PKPB kerana perniagaan meningkat sedikit, tetapi merudum dengan adanya PKP kedua kali ini.

“Kerajaan harus pertimbangkan untuk izinkan kami kembali bekerja – tentunya dengan SOP ketat kerana kami pun tidak mahu kluster gunting rambut pula terjadi,” katanya.

Meerun Prabu dari Romeo Barbershop pula berkata, tukang gunting rambut nampaknya bukan keutamaan kerajaan dan baginya yang mempunyiai tiga kedai, banyak yang dipertaruhkan.

“Tahun lalu pemilik premis masih boleh beri saya waktu untuk lewat bayar sewa dan juga beri diskaun.

“Sekarang keadaan memaksa mereka mahukan sewa dibayar tepat pada waktu dan dibayar penuh,” kata Meerun.

Beliau kini buntu bagaimana untuk membayar sewa, di samping gaji tukang gunting di bawah pengurusannya.

Beliau amat bimbang perniagaannya tidak dapat bertahan jika PKP dilanjutkan selepas Feb ini.

Justeru beliau meminta kerajaan membenarkan kedai gunting rambut dibuka semula dengan SOP ketat.

“Cuma pelanggan yang buat temu janji awal akan dilayan. Mereka tidak boleh datang terus untuk gunting rambut. Itu antara SOP yang mesti dipatuhi,” kata Meerun.

Beliau berkata, kedai gunting rambut “boleh hidup” jika kerajaan mengizinkannya.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Business Management Teachers Explored Alternatives To Traditional Lectures

KENINGAU: A team of teachers from business management programme at Keningau Vocational College developed their own board game that they referred to as “I-BTS” (International-Buy,Trace, Sell) in order to offer a more exciting yet meaningful learning experience to their students.

The team which comprised four teachers, Ms. Farizah Parmen, Ms. Clayvionna Thomas and Mr. Abdul Mushowwir Muhammad along with their mentor, Ms. Ernawaty Hudong, have presented this project at an Indonesian virtual conference and showcased it at a national online innovation contest last year.

Their presentation video on this project can be accessed via this YouTube link: https://youtu.be/5KtoqtJtfkA

These teachers discovered that their students tended to merely memorize economic concepts and theories but were unable to apply them in practical contexts.

Inspired by various board games, this team created their own board game that could help the players become more adept at applying the concepts of international trades and global economy through a tabletop map-based game.

Their preliminary findings revealed that their students seemed to show a great level of engagement and improved understanding on how these concepts were put into use.

The teachers also received positive responses from international audience when they presented this innovation at SEA-STEM Conference which was virtually hosted by Universitas Syiah Kuala, Indonesia, on 20-22 October 2020.

They also earned a bronze medal at eCarnival of Research and Innovation (eCRI) 2020 organized by Universiti Malaysia Kelantan on 23 November 2020. They aimed to do more research on the project and expand its usage across all the business management cohorts at the school.

The director of the college, Mr. Johari @ Jaibet Bin Sabin, commended the teachers’ dedication in improving their teaching practice through innovative approach.

He always encourages his teachers to explore more alternatives on how to assist their students in order to produce graduates with exceptional qualities.

The teachers and students at the college have taken part in various competitions and conferences across North America, Europe, Asia and Oceania and have bagged multiple awards and grants.


(VIDEO) 44 Cedera Selepas Dilanda Ombak Tsunami Di Taman Tema Air Mesin Tiba-Tiba Rosak

Seramai 44 pelancong cedera selepas dilanda ‘ombak tsunami’ di taman hiburan air di China, lapor South China Morning Post (SCMP).

Dalam kejadian yang berlaku di Yulong Shuiyun Water Amusement Park di Longjing, berhampiran sempadan Korea Utara, lima mangsa masih dirawat di hospital kerana tulang rusuk retak. Namun keadaan mereka stabil.

“Siasatan awal mendapati, insiden itu berlaku berpunca dari litar pintas yang menyebabkan peralatan elektronik di dalam bilik kawalan, rosak lalu menyebabkan ombak tsunami menjadi terlalu besar sehingga mencederakan orang ramai,” kata sumber.

Ekoran kejadian itu, taman tersebut ditutup dan siasatan sedang dijalankan.

Klip video viral menunjukkan ombak tiba-tiba menjadi besar lalu menghentam semua mangsa termasuk kanak-kanak.

Pada Selasa lalu, pekerja taman itu berkata, kemalangan itu berpunca dari mesin yang rosak dan menolak dakwaan ramai kononnya pekerja di situ tidak tidak mengawal bilik kawalan dengan baik.

Difahamkan, pihak berkuasa telah selesai menjalankan siasatan dan premis itu akan dibuka semula seperti biasa pada keesokan hari.


John Ghani umum tarik diri tanding ketua cabang PKR Beaufort

KUALA PENYU, 21 Okt – Penyandang Ketua Cabang PKR Beaufort Datuk John OT Ghani mengumumkan untuk tidak mempertahankan jawatannya menjelang  pemilihan Cabang PKR Beaufort yang dijadualkan diadakan pada 3 Nov ini.

John Ghani mengumumkan penarikan diri daripada bertanding jawatan itu semasa  berucap pada majlis ramah mesra bersama calon Anggota Jawatankuasa Cabang PKR Beaufort yang diadakan di kampung Kepayan Skim petang semalam.

Dalam kenyataan di sini hari ini, Naib Presiden PKR Pusat itu berkata keputusan tersebut dibuat setelah mengambil kira beberapa faktor dan kepentingan lain bagi memberikan  keutamaan serta tumpuan khusus  untuk membantu kepimpinan tertinggi parti memperkukuhkan kekuatan  parti yang baru saja mengambil alih tampuk pemerintahan negara.

“Saya rasa sudah sampai masa untuk saya beri peluang kepada pihak lain terutamanya pemimpin lebih muda yang komited, berwibawa  dan setia dalam perjuangan  parti untuk  menyampaikan khidmat mereka,” katanya.

Sambil menyatakan sokongannya kepada Abdul Rahman Yakub, seorang daripada calon Ketua Cabang PKR Beaufort, John berkata dalam konteks pembaharuan parti, ia memerlukan golongan baharu  yang komited, bertenaga dan setia bagi membawa idea serta kecekapan baharu bagi memperkasakan parti menghadapi cabaran mendatang.

“Seorang calon Ketua Cabang bukan sahaja setia kepada perjuangan parti tapi  perlu ada kewibawaan, sentiasa turun padang dan mudah mendekati anggota parti di peringkat akar umbi,” katanya.

Berikutan penarikan diri John Ghani itu, saingan sengit dijangka berlaku antara  Abdul Rahman, yang juga Pegawai Khas Timbalan Perdana Menteri, dengan Muali Aching dalam pertandingan satu lawan satu.

Abdul Rahman ketika diminta mengulas penarikan John Ghani, menzahirkan terima kasih kepada John Ghani dan menyifatkan keputusan itu demi kekuatan serta perpaduan dalam parti.


Fenomena Gerhana ‘Bulan Berdarah’ Bermula Petang Ini

KUALA LUMPUR: Fenomena gerhana bulan penuh atau ‘bulan berdarah’ dijangka dapat disaksikan bermula sekitar jam 4.47 petang ini dan berakhir kira-kira jam 9.50 malam.

Rakyat Malaysia di Sabah dan Sarawak berpeluang menyaksikan fenomena tersebut ketika ia mencapai fasa gerhana separa manakala bagi kebanyakan kawasan di Semenanjung, fenomena tersebut hanya kelihatan ketika fasa gerhana telah maksimum.

Menerusi laman webnya, Agensi Angkasa Malaysia (MYSA) berkata, fenomena gerhana bulan penuh atau dipanggil Super Flower Blood Moon akan menyebabkan Bulan kelihatan berwarna kemerahan selama kira-kira 14 minit pada fasa gerhana penuh.

Fenomena gerhana ini akan berlaku selepas beberapa jam Bulan berada pada kedudukan yang paling hampir dengan Bumi (perigee).

Ia berlaku apabila matahari, bumi dan bulan berada pada kedudukan sebaris serta keseluruhan bulan merentasi bayangan umbra.

Umbra adalah bahagian bayang yang sangat gelap manakala penumbra, bahagian luar bayang yang relatifnya lebih cerah.

Bulan dengan perlahan-lahan bertukar daripada warna putih bersinar kepada kemerahan. Kesan umbra ini boleh dilihat dengan mata kasar.

Kemudahan teleskop di Planetarium Negara tidak dibuka susulan Perintah Kawalan Pergerakan (PKP), namun orang ramai boleh menyaksikan penstriman langsung di akaun media sosial Facebook dan YouTube Planetarium Negara.

Menurut laman web Mufti Wilayah Persekutuan, arahan Nabi Muhammad ialah, apabila melihat gerhana maka disunatkan untuk melakukan beberapa perkara.

Antaranya termasuk menunaikan solat sunat gerhana bulan (solat sunat khusuf), berzikir mengingati Allah, berdoa dan beristighfar memohon keampunan Allah. – AWANI

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


‘Ashraf Sinclair Sihat, Tidak Hidap Sebarang Penyakit’ – Pengurus Bunga Citra Lestari

Industri seni dan hiburan dikejutkan dengan berita pemergian pelakon terkenal Ashraf Sinclair akibat serangan jantung di Jakarta, Indonesia pada pagi Selasa.

Desas-desus mengenai tahap kesihatan arwah mula diperkatakan apabila pemergiannya boleh dikatakan terlalu awal iaitu pada usia yang baru mencapai 40 tahun.

Namun, menurut pengurus kepada isteri Allahyarham, Bunga Citra Lestari, Ashraf tidak menghidap sebarang penyakit.

“Enggak ada (riwayat). Dia sehat banget. Di antara kami semua, dia paling sehat,” kata Doddy di rumah mayat di Pejaten Barat, Jakarta Selatan dalam laporan berita tempatan Kompas.

Doddy turut meminta agar ahli keluarga, sahabat dan kenalan Allahyarham tabah dalam menghadapi saat duka ini.

Sementara itu, sumber yang dihubungi Astro AWANI memaklumkan upacara pengebumian dijangka berlangsung di Sandiego Hills, Jakarta.

Ashraf atau nama sebenarnya Ashraf Daniel Mohammed Sinclair lahir di London, England pada 18 September 1979.

Beliau mengahwini penyanyi Bunga Citra Lestari pada 2008.

Allahyarham juga merupakan abang kepada penyampai radio Mix FM dan pelakon Aishah Sinclair, 39.


(VIDEO) Calon Warisan Jawab Isu Video Dimarahi Pengundi

Calon parti Warisan, Karim Bujang tampil menjawab penularan rakaman video yang menunjukkaan beliau dimarahi seorang pengundi ketika berkempen di pusat daerah mengundi bandar Membakut, semalam.

Karim mendakwa, lelaki berkenaan bertindak memarahinya kerana tidak mendapat jawatan sebagai ketua kampung.

Bahkan beliau mendakwa video itu seolah-olah sengaja ditularkan bagi mencemar imejnya ketika kempen Pilihan Raya Kecil Kimanis sedang berlangsung.

“Saya agak terkejut dengan reaksi sebegitu, beliau memarahi saya dengan perkara yang saya tidak tahu.Iklan

“Rupanya dalam kumpulan kami itu ada dua orang individu yang menyuruhnya bekerja dan beliau tidak memberi apa gaji. Jadi, saya rasa tidak ada masalah yang besar.

“Saya pun susah juga nak memastikan apakah itu perkara yang sebenarnya, tapi bila saya tanya dengan orang yang tinggal berdekatan di situ rupanya beliau ini marah kerana tidak diberi jawatan sebagai ketua kampung,” katanya ketika ditemui di Kimanis, semalam.

Terdahulu tular satu video di mana seorang lelaki menyekat dan meluahkan rasa tidak puas hati dengan calon Warisan itu.

Video yang tular di media sosial berdurasi 28 saat itu, memperlihatkan seorang lelaki tidak berbaju dengan nada suara tinggi tidak berpuas hati dengan “kerja” yang dilakukannya.

Mengulas lanjut, Karim berkata kejadian itu berlaku ketika beliau dalam perjalanan menuju ke rumah keluarga lelaki berkenaan untuk menziarahi ibunya yang sedang sakit.

Katanya, beliau terkejut apabila lelaki berkenaan meluru ke arahnya dengan nada suara yang tinggi dan memarahinya serta rombongannya.

“Sebenarnya beliau tidak berniat untuk memarahi saya, tuan-tuan boleh lihat bahawa saya hanya mendengar dan menjawab apa yang disebutkan beliau itu, saya tak ada niat untuk berkelahi atau bertengkar dengan orang-orang seperti itu.

“Cumanya apabila diviralkan sebegitu saya tersentaplah, bahawa dunia hari ini hanya memikirkan perkara yang boleh mensensasikan dan bukan berfaktakan kepada matlamat dan kejadian yang sebenarnya,” katanya lagi.


Lelaki Ditemui Mati Terbaring

TAWAU: Seorang lelaki warga emas ditemui mati dipercayai akibat masalah kesihatan di kawasan siar kaki sebuah hotel di Jalan Haji Karim, dekat sini, malam tadi.

Mangsa dikenali sebagai Ramalingam Tharumalingan, 81, dengan alamat terkahirnya di Southern Park, Klang Selangor ditemui orang ramai yang kemudiannya menghubungi pihak polis kira-kira 10.30 malam.

Saksi kejadian, Japarudin Bacho, 45, yang juga pemandu teksi, berkata mayat yang lengkap berpakaian itu ditemui dalam keadaan terbaring ketika dia sedang menunggu penumpang berhampiran hotel berkenaan.

“Lelaki itu dikatakan terjatuh secara tiba-tiba ketika melalui kawasan berkenaan sebelum ditemui dalam keadaan tidak sedarkan diri.

“Tidak lama selepas itu, kelihatan sepasukan anggota polis tiba dan memasang pita keselamatan sebelum mayat mangsa dibawa menggunakan lori polis,” katanya.

Ketua Polis Daerah Tawau Asisten Komisioner Peter Umbuas ketika dihubungi mengesahkan ada menerima laporan kejadian berkenaan.

Katanya, siasatan awal di lokasi kejadian mendapati tiada sebarang unsur jenayah dan pihaknya tidak menolak kemungkinan mangsa mati akibat masalah kesihatan namun siasatan lanjut masih dijalankan.

“Kes diklasifikasi sebagai mati mengejut,” katanya,” katanya. – Berita Harian


Pecah rumah modal beli dadah

BEAUFORT : Pecah rumah untuk beli dadah dan belanja harian. Itu pengakuan tiga lelaki disyaki aktif dalam kegiatan pecah rumah yang ditahan sekitar Beaufort, semalam dan kelmarin.

Ketua Polis Daerah Beaufort, Deputi Superintendan Azmir Abd Razak berkata, dua suspek berusia 33 dan 37 tahun ditahan kelmarin, kerana terbabit pecah rumah di Kampung Bakalau, antara 17 hingga 25 Disember lalu ketika pemiliknya bercuti ke Selangor.

“Antara barang yang hilang ialah duit tabung berjumlah RM1,000, dua komputer riba, dua telefon bimbit serta satu unit permainan video PS2 dengan jumlah kerugian hampir RM5,000,” katanya, hari ini.

Azmir berkata, suspek ketiga berusia 47 tahun ditahan semalam kerana terbabit kes pecah rumah di Kampung Menangah, Weston, antara 13 hingga 17 Disember tahun lalu.

“Barang yang hilang ialah 12 telefon bimbit, 30 pukat, satu komputer riba dan wang tunai RM1,300 manakala kerugian keseluruhan dianggarkan RM9,000. Ketika kejadian pemilik rumah tiada kerana sedang bercuti bersama keluarga,” katanya.

Menurutnya, hasil siasatan ketiga-tiga suspek mengaku pecah rumah dan hasil barangan curi yang dijual digunakan untuk membeli syabu serta belanja harian.

“Ketiga-tiga suspek ditahan dan siasatan lanjut masih dijalankan. Kes disiasat mengikut Seksyen 457 Kanun Keseksaan kerana melakukan pecah rumah,” katanya. – Harian Metro


4 Lokasi Positif Racun PSP Akibat Fenomena Air Merah Di Sabah

KOTA KINABALU: Tiga lagi kawasan perairan di sepanjang pantai barat bermula dari Kota Belud hingga di Kuala Penyu dikenal pasti positif toksin paralytic shellfish poisoning (PSP).

Perkembangan terbaru itu berdasarkan ujian terhadap sampel kerang-kerangan yang diambil dari kawasan berkenaan pada minggu lalu.

Ia berikutan ledakan sejenis alga beracun dikenali sebagai Pyrodinium bahamense yang lebih dikenali sebagai fenomena air merah atau ‘red tide’ yang sebelum ini dilaporkan berlaku di perairan Purun Pasir dan muara Sungai Periuk-Periuk di Kuala Penyu.

Kawasan terbabit ialah perairan Kampung Binsulok di Membakut, Sungai Mengkabong di Tuaran dan Tanjung Dumpil di Putatan, menjadikan empat lokasi dicemari fenomena air merah setakat ini.

Penemuan toksin PSP di tiga lokasi terbabit adalah berdasarkan ujian sampel dalus dan tiram.

Berdasarkan laporan dikeluarkan Unit Kesihatan Awam dan Red Tide, Kompleks Perikanan Likas, di sini, ujian turut dijalankan terhadap sampel kerang dari Teluk Ambong di Kota Belud dan tiram dari Trayong, Tuaran, namun didapati negatif toksin PSP.

Setakat ini, sebanyak tujuh ujian termasuk dua ujian terhadap sampel tuntul dan dalus dari Kampung Purun Pasir di Kuala Penyu dilakukan dengan lima daripadanya didapati positif toksin PSP.

Surat amaran larangan memakan kerang-kerangan yang dikutip dari perairan Purun Pasir dan muara Sungai Periuk-Periuk di Kuala Penyu, selain di Sungai Mengkabong sudah dikeluarkan sebagai peringatan kepada orang ramai.

Sebelum ini, Menteri Pertanian dan Industri Makanan negeri, Datuk Junz Wong, memaklumkan berlaku ledakan alga beracun yang menyebabkan fenomena air merah dikesan di Kuala Penyu menjadi punca kerang-kerangan di Purun Pasir dicemari toksin PSP.

Berikutan itu, jelasnya semua jenis kerang-kerangan seperti tiram, dalus, remis dan kerang tidak selamat dimakan namun semua jenis ikan, udang, ketam dan sotong masih selamat tetapi perlu dicuci dengan bersih sebelum dimasak dengan insang dan organ dalamannya dibuang.

Gejala keracunan toksin PSP pada peringkat awal, mangsa akan terasa berdenyut pada bahagian bibir dan lidah pada masa 30 minit pertama. Mangsa juga akan terasa seperti dicucuk pin dan jarum pada kulit, selain terasa terapung atau mual.

Bagi kes yang teruk, mangsa akan kehilangan kawalan tangan dan kaki, mengalami kesukaran bernafas dan dalam kes yang yang sangat serius, kematian boleh berlaku dalam masa dua hingga 24 jam kerana sistem pernafasan menjadi lumpuh dan jantung tidak berfungsi.


Gempa Bumi 3.0 Skala Richter Gegar Sekitar Ranau Sebentar Tadi

Jabatan Meteorologi mengeluarkan laporan gegaran telah berlaku di Ranau, Sabah disebabkan oleh gempa bumi berskala Richter 3.0 pada jam 1.46 petang tadi.

Mengikut gambaran yang dikongsi, gegaran dikatakan dirasai sekitar Ranau, Kundasang dan Gunung Kinabalu.

Gempa bumi lemah telah berlaku di Ranau, Sabah pada jam 1:46 petang, 28 Mac 2019

Koordinat : 6.1° Utara dan 116.6° TimurMagnitud : 3.0 skala RichterJarak : 13km Barat Laut dari Ranau,SabahKedalaman : 5 km

Gegaran mungkin dirasai di sekitar Ranau. Jabatan Meteorologi Malaysia akan terus memantau keadaan ini.MMD.


Aktiviti Pusat Hiburan Cetus Kluster Jangkiti 6 Lokaliti Di Kuala Penyu

KOTA KINABALU: Satu kluster baharu COVID-19 berkaitan komuniti yang dilaporkan menjangkiti penduduk di enam lokaliti dalam daerah Kuala Penyu, semalam, tercetus berikutan aktiviti sosial di pusat hiburan.

Kluster Kampung Bundu dikesan telah menjangkiti penduduk di Kampung Bundu Batu Empat, Kampung Bundu Batu Tiga, Kampung Tenambak, Kampung Sungai Labuan, Pekan Kuala Penyu dan Kampung Kitang.

Jurucakap perkembangan harian COVID-19 Sabah, Datuk Masidi Manjun, berkata kluster berkenaan merekodkan 39 kes positif, setakat ini, termasuk kes indeks membabitkan seorang lelaki berumur 45 tahun.

“Kes indeks dikesan positif COVID-19 melalui saringan bergejala dan kontak kepada anaknya yang turut menjalani saringan bergejala. Bagaimanapun, kes indeks bergejala lebih awal berbanding anaknya.

“Hasil ujian saringan RTK-Ag kes indeks disahkan positif pada 24 Mei, disusuli saringan RT-PCR yang juga menunjukkan keputusan positif, 26 Mei lalu.

“Pengesanan kontak mendapati 38 kes lagi positif COVID-19 dalam kalangan rakan sosial dan ahli keluarga. Setakat ini, jumlah kumulatifnya ialah 39 kes, termasuk dua jangkitan baharu.

“Berdasarkan maklumat awal, penularan kluster ini disumbang oleh aktiviti sosial di pusat hiburan yang kemudian menjangkiti ahli keluarga. Aktiviti kawalan dan mengenal pasti punca jangkitan masih dijalankan,” katanya dalam satu kenyataan, malam tadi.

Sementara itu, seorang warga Filipina berumur 44 tahun menjadi kes indeks satu lagi kluster baharu COVID-19 berkaitan komuniti, Kluster Tanjung Aru Baru yang dilaporkan di Kota Kinabalu, semalam.

Masidi berkata, individu terbabit dikesan positif melalui saringan bergejala di Klinik Kesihatan Putatan pada 25 Mei lalu sebelum dimasukkan ke Pusat Kuarantin dan Rawatan COVID-19 Berisiko Rendah (PKRC) untuk rawatan lanjut.

“Hingga kini, sebanyak 213 sampel telah diambil dalam kluster berkenaan dengan 30 disahkan positif, termasuk 20 kes baharu pada hari ini (semalam), manakala 83 lagi negatif dan 100 sedang menunggu keputusan,” katanya. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Guru Sabah Panelis Utama Konvensyen Pendidikan United Kingdom

KENINGAU: Dua guru Bahasa Inggeris dari Kolej Vokasional Keningau, Dr. Sirhajwan Idek dan Puan Nurazilah Othman, telah terpilih sebagai panelis utama bagi salah satu program pendidikan terbesar yang berpusat di United Kingdom iaitu Macmillan Education Winter Fair yang akan berlangsung pada 16 Disember 2021. Terdapat lima panelis bagi program dalam talian ini iaitu David Spencer, Alicja Galazka, Ben Crystal beserta dua guru ini.

Kesemua panelis ini dipilih berdasarkan pengalaman, kepakaran dan sumbangan mereka dalam bidang pendidikan khususnya Bahasa Inggeris. Kedua-dua panelis ini merupakan panelis pertama yang berasal dari luar benua Eropah.

Tema utama sesi latihan ini adalah penerapan teater dalam pengajaran dan pembelajaran Bahasa Inggeris dan ianya terbahagi kepada empat sesi.

Kedua-dua guru ini terpilih sebagai panelis kerana mereka adalah pemenang anugerah global Simon Greenall Award pada tahun 2021 dengan projek seni bertajuk “Dau-Dau”.

Mereka akan membentang sebahagian daripada projek mereka yang mengandungi elemen teater iaitu pertunjukan boneka, animasi pendek dan teater pembaca. Hasil daripada projek ini, para pelajar kolej ini telah menghasilkan pelbagai video persembahan seni termasuklah deklamasi puisi, penceritaan dan persembahan bahasa isyarat.

Para pelajar mereka telah berjaya menyertai dan merangkul pelbagai anugerah di festival seni dan pertandingan bahasa.

Pengarah kolej tersebut, Encik Johari @ Jaibet Bin Sabin, meluahkan rasa bangga dengan pengiktirafan yang telah dicapai oleh para guru serta pelajar institusi tersebut kerana ianya menunjukkan komitmen KV Keningau untuk mewujudkan amalan terbaik dalam pelbagai bidang.

Golongan pendidik dan orang awam boleh mendaftar untuk menyertai program ini secara percuma sebagai pendengar melalui pautan berikut: https://www.macmillanenglish.com/by/training-events/events-webinars/event/advancing-learning-winter-fair


319 Positif, Satu Lagi Kluster Baharu Covid-19 Di Sabah

KOTA KINABALU: Sabah melaporkan 319 kes positif baharu, dengan satu kluster baharu, iaitu kluster Teluk yang dilaporkan di daerah ini.

Dengan itu, bilangan kluster di Sabah setakat ini adalah sebanyak 68 kluster Covid-19.

Ketua Pengarah Kesihatan, Tan Sri Dr Noor Hisham Abdullah berkata, cluster Teluk itu dikesan ditempat kerja dan setakat ini 30 kes positif telah dilaporkan termasuk 27 kes positif baharu hari ini.

Untuk hari ini, satu kes kematian dilaporkan di Sabah membabitkan seorang lelaki berusia 66 tahun yang meninggal dunia di Hospital Tawau.

Dengan itu, kes kematian yang dilaporkan di Malaysia meningkat kepada 303 kes, sementara kes kematian di Sabah menjadi 165 kes.

Hari ini, sebanyak 919 kes positif baharu dilaporkan di seluruh negara, dengan 916 kes jangkitan tempatan dan tiga kes import.

Sementara 35 kes baharu dilaporkan di Wilayah Persekutuan Labuan.

Bilangan kes pulih yang dilaporkan hari ini adalah sebanyak 996 kes, dengan bilangan kumulatif kes pulih adalah sebanyak 32,069 kes.

Tambahan kes baharu hari ini menjadikan bilangan kumulatif kes di Malaysia sebanyak 43,791 kes. Sebanyak 11,419 kes aktif dengan 92 kes ditempatkan di Unit Rawatan Rapi (ICU) dan 35 kes memerlukan bantuan alat pernafasan.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Pelagak ngeri ‘hancur’ digilis

Moscow: Pelagak ngeri terkenal Russia mati digilis kereta kebal Nazi ketika babak perang dalam penggambaran filem Perang Dunia Kedua.

Oleg Shilkin, 31, ‘hancur’ apabila kereta kebal itu gagal dihentikan ketika berlakon dalam filem bertajuk ‘Ilyinskye Frontier’ dan tidak sempat dibantu paramedik yang dikerahkan ke situ, lapor Daily Mail.

Rakaman disiarkan Jawatankuasa Siasatan Russia menunjukkan detektif menyiasat tempat kejadian selepas kematian Shilkin.

Naib Presiden Persatuan Lagak Ngeri Russia, Varvara Nikitina berkata, kejadian itu terlalu mengejutkan.

“Semua orang yang terbabit dengan penggambaran masih tidak percaya apa yang berlaku, termasuk mereka yang bertanggungjawab untuk aksi lagak ngeri berkenaan,” katanya.

Jurucakap Studio Voenfilm berkata, ada ‘kejadian buruk’ berlaku ketika penggambaran.


5 Kenderaan Musnah Dalam Kebakaran Rumah Blok Di Telipok

TELIPOK: Tiga blok rumah kongsi di Skim Penempatan Telipok di sini, musnah dalam kebakaran, pagi ini.

Dalam kejadian kira-kira jam 5 pagi itu turut memusnah lima kenderaan penduduk yang terbakar 100 peratus manakala dua kenderaan lain terjejas 30 peratus terkena bahang panas.

Ketua Operasi Balai Bomba dan Penyelamat Lintas, Pegawai Bomba Kanan II Rozam Shah Rahmat berkata, tiga blok rumah berkenaan terdiri dari sembilan pintu setiap blok.

“Kita menerima panggilan kecemasan pada jam 5.30 pagi dan bergegas ke lokasi kebakaran bersama 25 anggota.

“Sebaik tiba di lokasi dimaklum, semua rumah sudah terbakar 100 peratus berikutan struktur rumah diperbuat daripada bahan tidak kekal.

“Bagaimanapun, kami menjalankan pemeriksaan di kawasan kebakaran untuk memastikan tiada sebarang kebakaran lain,” katanya menerusi kenyataan media, hari ini.

Dalam pada itu, Rozam Shah berkata, punca sebenar kebakaran serta nilai kerugian keseluruhan harta benda masih dalam siasatan.


Kempen Jual Rumah Kepada Warga Asing Bantu Pulihkan Ekonomi – Zuraida

KEPALA BATAS: Cadangan penganjuran Kempen Pemilikan Rumah (HOC) kepada pembeli warga asing bagi menyelesaikan isu lambakan rumah mewah tidak terjual adalah sebahagian daripada usaha untuk memulihkan ekonomi negara.

Menteri Perumahan dan Kerajaan Tempatan, Zuraida Kamaruddin, berkata dengan langkah itu, kerajaan dapat mencairkan keadaan ekonomi negara dan membuka lebih peluang kepada pemaju untuk merancakkan projek pembangunan perumahan mampu milik di negara ini.

“Masih terdapat segelintir yang kurang memahami konsep ekonomi negara dan terus memberikan kritikan berhubung pelaksanaan cadangan itu.

“Konsep ekonomi negara apabila melihat keadaan seperti ini kita harus cuba menyelesaikan antaranya dengan mencairkannya demi memulihkan ekonomi serta industri perumahan.

“Cadangan penganjuran Kempen Pemilikan Rumah (HOC) bagi menyelesaikan isu lambakan rumah mewah tidak terjual kepada warga asing adalah usaha untuk memulihkan ekonomi negara.

“Kerajaan tidak sewenang-wenangnya menjual rumah-rumah mewah yang tidak terjual secara lelongan seperti pisang goreng panas sebaliknya ada prosedur yang perlu diikuti.

“Sekiranya ia terbeku di situ sahaja akan menyebabkan 140 industri hiliran yang terbabit dengan pembangunan industri perumahan terjejas dan perlu diatasi segera,” katanya selepas Majlis Pengisytiharan Majlis Bandaraya Seberang Perai (MBSP) dan Penyerahan Watikah Pelantikan Datuk Bandar, di sini, hari ini.

Beliau berkata demikian mengulas mengenai kritikan yang dilemparkan beberapa pihak berhubung penjualan rumah mewah yang didakwa banyak dijual kepada warga China dan Hong Kong.

Mengulas lanjut, Zuraida berkata, penjualan rumah itu kelak tidak mudah dan mengikut prosedur yang ditetapkan.

“Kementerian Perumahan dan Kerajaan Tempatan (KPKT) bersama Kementerian Pelancongan dan Kementerian Dalam Negeri (KDN) akan meneliti semula pakej Program Malaysia Rumah Keduaku (MM2H) dan melihat penambahbaikan yang boleh dibuat sama ada bersesuaian dengan pelaksanaan cadangan penganjuran HOC itu,” katanya.

Katanya, melalui proses pencairan dengan penjualan rumah-rumah mewah tidak terjual itu membolehkan pihak bank dapat menerima bayaran daripada pemaju.

“Ini sekali gus dapat merancakkan lagi aktiviti ekonomi, pekerjaan, termasuk merancakkan projek-projek rumah mampu milik yang kerajaan ingin laksanakan,” katanya.

Baru-baru ini, Zuraida mencadangkan kempen HOC bagi menarik pembeli dari China dan Hong Kong untuk menyelesaikan isu lambakan rumah mewah di negara ini yang bernilai kira-kira RM100 bilion.

Katanya, ia menjadi tanggungjawab KPKT untuk memastikan rumah terbabit terjual dalam mewujudkan Malaysia sebagai sebuah negara yang mempunyai landskap yang baik.

“Cuba bayangkan dalam tempoh 10 tahun akan datang sekiranya kita tidak habiskan jualan hartanah yang tidak terjual ini pasti landskap negara dipenuhi dengan bangunan terbengkalai, kotor dan uzur.

“Jadi, adakah kita mahu melihat keadaan Malaysia seperti itu?” katanya.


Orang Ramai Diminta Salur Maklumat Mengenai Borang Permohonan Kad Pengenalan Untuk PTI

KOTA KINABALU: Orang ramai perlu tampil menyalurkan maklumat berkaitan isi pengedaran borang untuk mendapatkan kad pengenalan kepada pendatang asing tanpa izin (PTI) di negeri ini.

Timbalan Menteri Dalam Negeri Datuk Mohd Azis Jamman berkata kegiatan ini dipercayai yang cuba mengaut keuntungan segera dengan mengeluarkan borang palsu untuk dijual kepada orang bagi meraih keuntungan segera.

Katanya sindiket terbabit cuba mengambil kesempatan terhadap warga asing yang sanggup membeli borang berkenaan kerana terdesak untuk mendapatkan dokumen tanpa mengetahui mereka ditipu.

“Kita minta orang ramai menyalurkan maklumat lengkap atau membuat laporan polis bagi membolehkan pihak berkuasa dapat mengambil tindakan terhadap sindiket ini dalam tempoh terdekat.

“Kita beri jaminan tidak akan berkompromi sekiranya wujud kalangan ahli parti Warisan serta ahli parti politik lain di negeri ini. Tindakan tegas akan diambil berdasarkan kesalahan yang dilakukan oleh sindiket ini.

Beliau berkata demikian kepada media di Majlis Berbuka Puasa Bersama Ketua Menteri Sabah di Kampung Warisan Inanam di sini petang tadi.

Mohd Azis berkata secara umum mengetahui kerajaan negeri tidak mempunyai kuasa untuk membuat kelulusan mengeluarkan kad pengenalan kepada PTI.

“Kita cabar kepada parti pembangkang ini untuk membuktikan jumlah kelulusan kad pengenalan yang dikeluarkan kepada PTI sejak kerajaan Warisan memerintah setahun lalu disuarakan di Dewan Rakyat nanti,” katanya.

Sementara itu Menteri Undang-Undang dan Hal Ehwal Anak Negeri, Datuk Aidi Moktar yang mewakili Ketua Menteri, Datuk Seri Panglima Shafie Afdal berkata, pihaknya akan sentiasa memastikan semua rumah ibadah di kawasan ibu negeri akan menjadi perhatian utama kementeriannya.

Katanya pegawainya akan mengadakan lawatan ke beberapa masjid serta surau di kawasan Sepanggar bagi memastikan masalah rumah ibadah dapat berfungsi mengikut keperluan rakyat beragama Islam di kawasan berkenaan.-SabahNewsToday


Sabah Hanya Buka Sektor Tertentu Jika PKP Tidak Dilanjutkan

KOTA KINABALU: Tidak semua sektor industri di negeri ini akan dibenarkan beroperasi sekiranya fasa ketiga Perintah Kawalan Pergerakan (PKP) yang berakhir 28 April depan tidak disambung.

Ketua Menteri, Datuk Seri Mohd. Shafie Apdal berkata, hanya sektor penting seperti industri makanan kemungkinan besar dibenarkan beroperasi dengan amalan pencegahan kesihatan untuk memastikan bekalan makanan kepada rakyat mencukupi.

Katanya, Kerajaan Sabah belajar daripada pengalaman negara-negara lain seperti China yang sebelum ini memberi kelonggaran selepas mendapati jangkitan Covid-19 di negara itu semakin berkurangan, namun akibat kelonggaran itu berlaku gelombang baharu jangkitan.

“Bazar jangan diadakan kerana kita mesti ikut arahan yang telah ditetapkan jangan kita anggap bila sudah ditarik balik ini 100 peratus tidak, pasal kita dapat belajar daripada apa yang berlaku di negara-negara contoh di China, di SIngapura, bila berlaku tindakan dia katakan tren menunjukkan penurunan yang positif tetapi itu tidak bermakna kita boleh benarkan semua sistem beroperasi.

“Tetapi dalam pada itu kalau kita bagi keutamaan contohnya makanan, orang Sabah perlukan makanan setiap hari bukan satu kali, saya tahu puasa makan sekali tetapi kita tahu dia makan sarapan pagi dia buka puasa jadi maknanya manusia masih memerlukan makanan jadi ini merupakan sektor yang kita tahu,” katanya.

Beliau berkata demikian dalam sidang akhbar selepas meninjau persiapan pusat kuarantin pesakit Covid-19 di Dewan Badminton, Kompleks Sukan Likas petang ini.

Mengulas tentang pusat kuarantin itu, Ketua Menteri berkata, sebanyak RM2 juta dibelanjakan untuk memastikan keselesaan penghuni di situ dapat diutamakan dan mampu menempatkan seramai 180 pesakit dalam satu masa.

Kita gunakan dewan Kompleks Sukan Likas dan tempat ini telah kita ubah suai untuk memastikan dapat menempatkan hampir 180 pesakit dalam satu masa untuk membolehkan mereka kita boleh tempatkan dan rawat dalam masa yang telah ditentukan.

‘Di samping itu kita telah menyediakan kemudahan untuk pesakit kemudahan awam yang lain untuk membolehkan mereka beramal ada tempat surau, di samping itu kita juga menyediakan kemudahan untuk memboleh pegawai kesihatan doktor dan juga nurse kita sediakan tempat sesuai untuk membolehkan mereka dapat tunaikan tanggungjawab juga daripada segi tempat mereka rehat dan tidur,” katanya. – BorneoToday


Lagi Pasukan, Aset Hospital Medan Diterbangkan Ke Tawau

TAWAU; 17 OKTOBER 2020 (Sabtu) – Beberapa lagi pasukan dan aset Hospital Medan diterbangkan dari Subang ke Tawau menggunakan pesawat Tentera Udara Diraja Malaysia (TUDM) jenis Airbus 400, pagi ini.

Ketua Pengarah Kesihatan Malaysia, Tan Sri Dr. Noor Hisham Abdullah berkata, Hospital Medan berkenaan akan digunakan bagi merawat pesakit bukan COVID-19 khususnya untuk Perkhidmatan Perubatan Am, Pembedahan Am, Obstetrics & Gynaecology, Orthopaedic dan Paediatric.

Hospital Medan berkenaan yang sedang giat dibangunkan di Kompleks Sukan itu diaktifkan pihak Angkatan Tentera Malaysia (ATM) yang dijadualkan beroperasi 20 oktober ini.Katanya, dengan pembukaan Hospital Medan berkenaan yang menempatkan 100 buah katil akan membolehkan Hospital Tawau memberikan tumpuan sepenuhnya bagi merawat pesakit COVID-19.

Terdahulu, Komander Hospital Medan Kolonel Dr Shamsul Bahary Muhamad menyatakan seramai 36 petugas kesihatan ATM terdiri daripada empat pegawai serta 32 anggota lain-lain pangkat tiba di Tawau khamis lepas.

Menurut beliau, Hospital Medan berkenaan menerima ketibaan pertama pasukan perubatan daripada Batalion Pertama Perubatan yang berpangkalan di Kuching dan Kota Kinabalu serta elemen sokongan perubatan dari Hospital Angkatan Tentera Wilayah Kota Kinabalu.

Jelasnya, kehadiran petugas kesihatan Kor Kesihatan Diraja (KKD) dari Kuching dan Kota Kinabalu ini adalah bagi membantu Hospital Tawau dalam menangani pandemik COVID-19.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


PPM Selamatkan Tiga Warga Indonesia, Kapal Rosak Hanyut Ke Pulau Sipadan

SEMPORNA, 11 Sept: Sebuah kapal penarik udang dari Indonesia bersama tiga anak kapal  dihanyutkan dari Muara Nunukan, Indonesia ke perairan Pulau Sipadan dekat sini, semalam selepas kapal berkenaan mengalami kerosakan.

Komander Pasukan Polis Marin (PPM) Wilayah 4 Sabah, ACP Mohamad Pajeri Ali berkata kesemua mangsa yang berasal dari Tarakan, Indonesia itu diselamatkan polis marin yang menerima maklumat kejadian pada 7.30 pagi hari yang sama, daripada Taman Taman Sabah serta Angkatan Tentera Malaysia (ATM) yang mengesan kapal itu dalam keadaan mencurigakan.

“Siasatan awal mendapati kapal bersama tiga kru kapal daripada Indonesia hanyut ke perairan Malaysia selepas kapal mereka jenis pukat tunda iaitu kapal menarik udang, rosak di bahagian enjin sewaktu di kawasan Muara Nunukan.

Semasa kesemua mangsa membaiki enjin berkenaan, berlaku ombak besar menyebabkan kapal mereka dihanyutkan sehingga ke Pulau Sipadan,” katanya dalam kenyataan di sini, hari ini

Menurut Mohamad Pajeri, kapal dinaiki kesemua mangsa dalam perjalanan ke Sungai Nyamuk, Indonesia ketika kejadian berlaku.

Dalam pada itu, beliau berkata pemeriksaan kapal oleh anggotanya tidak menemukan barang yang menyalahi undang-undang.

“Namun kesemua suspek ditahan bersama kapal di Markas Operasi Pasukan Polis Marin Semporna untuk siasatan lanjut,” katanya lagi.

Menurut Mohamad Pajeri, ekoran kejadian itu perkara itu turut dilaporkan  kepada Pejabat Konsulat Republik Indonesia di Tawau.


‘Saya Tengok Video Pernikahan Mereka’ – Isteri Tuntut Cerai Selepas dapat Tahu Suami Nikahi Adik Kandungnya

Hancur luluh hati seorang isteri apabila mengetahui suaminya telah bernikah dengan adik bongsunya sendiri di Daerah Bulukumba, Sulawesi Selatan, Indonesia beberapa hari lalu.

Difahamkan, sebelum pernikahan itu, si suami, Ansar, 32, didakwa melakukan hubungan kelamin dengan adiknya sendiri sehingga menyebabkannya hamil empat bulan.

Isteri pertamanya, Hervina, 28, yang mengetahui perlakuan sumbang mahram itu kemudian membuat laporan polis dan meminta pihak berwajib membuat siasatan dan mengambil tindakan.

Hervina membuat laporan itu selepas ibu dan bapa mertuanya memberikan dokumen pernikahan dua beradik itu yang dilaporkan bernikah di sebuah lokasi di Kalimantan Timur.

Berdasarkan laporan Hervina, dua beradik itu telah ‘bersama’ sejak beberapa bulan lalu dan selama tempoh itu, Hervina tidak mencurigai kelakuan suaminya terhadap adik iparnya itu.

Bagaimanapun, Hervina terkejut selepas menonton video pernikahan suami dengan adik iparnya itu yang ditunjuk oleh mertuanya sendiri.

“Saya melihat video resepsi pernikahan suami dengan adik ipar di Kalimantan. Selain itu, ada juga dokumen penikahan mereka yang ditunjukkan oleh mertua.

“Pernikahan itu dibuat kerana adiknya sudah hamil disebabkan oleh Ansar,” kata Hervina.

Kecewa dengan apa yang berlaku, Hervina menegaskan dia akan menuntut cerai dari suaminya.

“Selama ini saya tidak pernah curiga dia curang, apatah lagi dengan adik kandungnya sendiri.

Setelah selesai proses undang-undang, saya akan meminta cerai,” katanya.

Sementara itu, salah seorang ahli keluarga Ansar, Ruslah, juga berharap pihak berkuasa mengambil tindakan tegas.

“Saya tidak pasti bagaimana mahu berhadapan dengan dua beradik saya ini. Kami semua ada tujuh beradik. Dia (Ansar) anak ketiga bernikah dengan adik bongsu.

“Kami berharap mereka dihukum. Seandainya hukum adat masih terpakai, maka saya juga meminta hukuman itu dilaksanakan,” tegasnya.


COVID-19: Lelaki Indonesia Warga Asing Pertama Meninggal Di Malaysia

PUTRAJAYA: Kementerian Kesihatan Malaysia (KKM) hari ini mencatatkan kematian pertama membabitkan warga asing, akibat COVID-19 selepas seorang lelaki warganegara Indonesia meninggal dunia di Hospital Umum Sarawak, awal pagi tadi.

Lelaki berusia berusia 40 tahun itu antara enam lagi kematian membabitkan pesakit COVID-19 yang dilaporkan dan menjadikan jumlah kumulatif kematian di negara ini sebanyak 43 kes.

Ketua Pengarah Kesihatan, Datuk Dr Noor Hisham Abdullah, berkata mangsa yang juga kes kematian ke-41 (kes ke-1, 275) dirawat di Hospital Umum Sarawak sejak 20 Mac dan disahkan meninggal dunia pada jam 1.38 pagi tadi.

Beliau berkata, kes kematian ke-38 (kes ke-2, 269) ialah seorang wanita warganegara Malaysia berusia 48 tahun dan mempunyai latar belakang penyakit darah tinggi.

“Beliau ialah kontak kepada kes ke-2, 750. Beliau sebelum ini dirawat di Hospital Tuanku Jaafar, Negeri Sembilan pada 25 Mac dan disahkan meninggal dunia pada 30 Mac, jam 4.04 petang.

“Bagi kes kematian ke-39 (kes ke-2, 626) adalah lelaki warganegara Malaysia berusia 69 tahun yang mempunyai latar belakang penyakit kencing manis dan darah tinggi.

“Beliau mempunyai sejarah perjalanan ke Arab Saudi dan meninggal dunia pada 27 Mac 2020 di rumah beliau sebelum jenazahnya dibawa ke Hospital Kuala Lumpur (HKL),” katanya dalam sidang media harian COVID-19 di sini, hari ini.

Dr Noor Hisham berkata, bagi kes kematian ke-40 (kes ke-2, 627), mangsa seorang lelaki warganegara Malaysia berusia 69 tahun yang mempunyai latar belakang penyakit kencing manis dan darah tinggi.

“Beliau dirawat di Hospital Enche’ Besar Hajjah Khalsom, Johor dan disahkan meninggal dunia pada 26 Macjam 1.03 tengah hari.

“Kes kematian ke-42 (kes ke-2,628) ialah lelaki warganegara Malaysia berusia 81 tahun dan mempunyai latar belakang penyakit jantung. Beliau dirawat di Pusat Perubatan Universiti Malaya (PPUM) pada 27 Mac dan disahkan meninggal dunia pada 31 Macjam 7.09 pagi,” katanya.

Sementara itu, Dr Noor Hisham, berkata sehingga hari ini terdapat 58 kes yang sudah pulih sepenuhnya dan dibenarkan pulang menjadikan kes kumulatif sudah sembuh sebanyak 537 kes atau 19.4 peratus dari keseluruhan jumlah kes, setakat ini.

Beliau berkata, KKM juga mencatatkan pertambahan sebanyak 140 kes baharu yang dilaporkan menjadikan jumlah keseluruhan sebanyak 2,766 kes.

“Sehingga kini, seramai 94 kes yang positif sedang dirawat di Unit Rawatan Rapi (ICU) dan daripada jumlah berkenaan 60 kes memerlukan bantuan pernafasan,” katanya.

Dalam perkembangan sama, Dr Noor Hisham mendedahkan seramai 36 kanak-kanak berusia lima tahun ke bawah dan sembilan bayi bawah setahun dijangkiti wabak berkenaan.

“Kanak-kanak ini dalam keadaan stabil. Faktor dijangkiti berkemungkinan membabitkan kes indeks contohnya jemaah tabligh yang pulang ke rumah dan menjangkiti keluarga masing-masing.

“Mungkin juga dari faktor keluarga, seperti dalam kes gelombang pertama kanak-kanak dijangkiti ketika melancong,” katanya. – Berita Harian


Polis tahan anak ugut bunuh ibu kerana dimarahi

LAHAD DATU, 18 Mei – Seorang juruteknik penapis air yang dimarahi ibunya kerana curang, mengugut mahu membunuh wanita itu menggunakan pedang samurai, di sebuah rumah di Taman Pertama Satu, di sini, pada Khamis.

Ekoran kejadian 9 malam itu, Ketua Polis Daerah Lahad Datu, ACP Nasri Mansor berkata ibu suspek berusia 53 tahun membuat laporan polis sejurus selepas insiden itu kerana takut.

“Suspek berusia 27 tahun itu kemudiannya ditahan selepas menyerah diri ke balai polis dan suspek ditahan reman, sejak semalam, selama empat hari bagi membantu siasatan,” katanya dalam satu kenyataan di sini, hari ini.

Menurut Nasri, kejadian itu berpunca apabila suspek memarahi isterinya selepas isterinya menemui satu beg tangan dipercayai milik teman wanitanya di dalam pakaiannya.

“Ekoran itu, berlaku pertengkaran antara suspek dan isterinya sebelum mangsa yang mendengar pergaduhan itu bertanya hal sebenar kepada suspek.

“Namun suspek tiba-tiba bertindak agresif mengamuk serta mengambil sebilah pedang dari dapur dan menghunus kepada mangsa, selain mahu membunuh semua yang berada di dalam rumah itu,” katanya.

Menurut Nasri, isteri suspek bagaimana pun mengambil pedang berkenaan daripada suspek dan meminta suaminya bertenang, sebelum suspek keluar daripada rumah.

Nasri berkata mangsa yang tidak bekerja tinggal di rumah suspek bersama isterinya serta enam anak mereka.

Polis turut merampas sebilah pedang dipercayai digunakan suspek untuk mengugut mangsa dan kes itu disiasat mengikut Seksyen 506 Kanun Keseksaan, katanya.


“Video Buaya Tu Bukan Di KK Lah…”

KOTA KINABALU: Video tular yang memperlihatkan buaya berenang dalam longkang bukan berlaku di Pusat Bandaraya ini.

Jurucakap Jabatan Hidupan Liar (SWD) Sabah mengesahkan perkara itu setelah membuat pemantauan di longkang berhampiran Hospital Queen Elizabeth seperti ditularkan dalam laman sosial media.

Difahamkan video buaya yang ditularkan itu sebenarnya berlaku di Wilayah Persekutuan Labuan.

Ada juga yang berkata rakaman itu dibuat di Kampung Pandan, Kuala Belait. Namun, ia masih belum dapat dipastikan.

Awal pagi Selasa, video memperlihatkan seekor buaya berenang dalam longkang didakwa di Hospital Queen Elizabeth mulai tular dan mengundang kebimbangan dalam kalangan warga bandaraya.

Berikutan itu, SWD menggerakkan anggotanya bagi menangkap buaya yang didakwa dilihat berada di kawasan longkang berhampiran Hospital itu.

Bagaimanapun, hasil pemeriksaan di lokasi dan semakan semula video berkenaan mendapati ia bukan diambil di bandaraya ini.

Buaya itu dianggarkan bersaiz antara 3m hingga 3.5 meter.

Jurucakap SWD berkata, kehadiran buaya di longkang sekitar Kota Kinabalu adalah sesuatu yang biasa dilihat.


3 Anggota Bomba Direnjat Elektrik Dalam Kebakaran Di Kampung Meruntum

KOTA KINABALU: Tiga anggota bomba direnjat elektrik ketika menyertai operasi memadam kebakaran membabitkan kira-kira 30 rumah di Kampung Meruntum, Lok Kawi, Putatan, dekat sini.

Pengarah Jabatan Bomba dan Penyelamat Sabah, Md Ali Ismail berkata, tiga anggota dari Balai Bomba Kota Kinabalu itu berada bawah pemerhatian, tetapi dalam keadaan stabil di hospital.

Beliau berkata, panggilan kecemasan diterima pada 5.40 petang hari ini, dengan beberapa jentera dari Balai Bomba Kota Kinabalu, Penampang dan Lintas dikerahkan ke tempat kejadian.

Kepulan asap tebal boleh dilihat dari pusat bandar Kota Kinabalu, kira-kira 15km dari Putatan.

“Ketika ini, usaha mengawal kebakaran masih dijalankan,” katanya, sambil menambah, tiada kematian dilaporkan setakat ini.

Ali berkata, unit kebakaran dari kem tentera Lok Kawi berdekatan turut membantu usaha memadam kebakaran itu. – FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Covid-19: 40 Kes Baharu Dicatat Hari Ini, Satu Kematian

PUTRAJAYA: Satu kematian berkaitan jangkitan Covid-19 dilaporkan kepada Pusat Kesiapsiagaan dan Tindak Cepat Krisis Kebangsaan (CPRC), setakat 12 tengah hari ini.

Ketua Pengarah Kesihatan, Datuk Dr Noor Hisham Abdullah berkata, pertambahan itu menjadikan jumlah kumulatif kes kematian akibat jangkitan wabak berkenaan dalam negara ketika ini sebanyak 112 kes.

Mengenai bilangan kes baharu positif Covid-19, beliau berkata, sebanyak 40 kes dilaporkan hari ini, menjadikan jumlah keseluruhan 6,819 kes.

Katanya, daripada jumlah itu, seramai 16 pesakit dirawat di Unit Rawatan Rapi (ICU) dengan empat pesakit memerlukan bantuan pernafasan.

“Bilangan pesakit yang sembuh juga terus meningkat. Terbaru seramai 70 pesakit sembuh.

“Ini menjadikan 5,351 pesakit sembuh dan dibenarkan discaj hospital dengan kadar kesembuhan 78.5 peratus.

“Kes aktif (positif Covid-19) kebolehjangkitan seramai 1,356 pesakit. Mereka sudah diasingkan dan diberi rawatan,” katanya ketika sidang media harian Covid-19 di Putrajaya, hari ini.

Mengulas mengenai kes kematian ke-112 itu, Dr Noor Hisham berkata, ia membabitkan kes ke-6,780 iaitu lelaki warga negara Malaysia berusia 39 tahun.- HMetro


Pemandu Lori Maut Terbabas Sendiri Di Kampung Paris 3

KINABATANGAN: Seorang pemandu maut selepas lori lima tan yang dipandunya terbabas sendiri, di Kampung Paris 3, dekat sini, pagi tadi.

Mangsa Parman Ahmad, 27, disahkan meninggal dunia akibat tersepit di bahagian tempat duduk pemandu.

Jurucakap Pusat Gerakan Operasi, Jabatan Bomba dan Penyelamat Malaysia (JBPM) Sabah berkata pihaknya menerima panggilan kecemasan pukul 5.04 pagi seterusnya bergerak ke lokasi kejadian sejauh 54 kilometer (KM).

“Ketika tiba di lokasi kejadian, tiga anggota bersama seorang pegawai bomba bertindak mengeluarkan mangsa yang tersepit.

“Bagaimanapun, mangsa disahkan meninggal dunia dan diserahkan kepada pihak polis untuk tindakan lanjut,” katanya dalam kenyataan.

Operasi kemudian ditamatkan pukul 6.16 pagi.


Saya sudah tawar hati – Bella Astillah

KUALA LUMPUR: “Jika perpisahan menjadi jalan terakhir untuk perkahwinan kami, saya akur dan reda.”

Demikian reaksi Bella Astillah, 25, kepada BH Online berhubung kemelut rumah tangganya bersama pelakon dan penyanyi, Aliff Aziz, ketika ditemui di Desa Pandan, di sini hari ini.

“Saya tak sangka dia akan buat hal lagi. Ingatkan, dia sudah berubah. Kali ini, dengan pelakon juga.

“Saya sudah tidak mampu untuk berselindung. Sebab itu juga saya memilih untuk berkongsi cerita ini di Instagram. Sebelum ini, saya maafkan dirinya dan memberikannya peluang. Namun, nampaknya dia tidak menggunakan peluang itu sebaik mungkin.

“Selepas ini, saya perlu berbincang dengan keluarga kerana apa sahaja keputusan mengenai rumah tangga kami, ia tetap membabitkan banyak hati,” ujarnya.

Aliff dikatakan sekali lagi mencetuskan kontroversi apabila Bella mendakwa suaminya menjalinkan hubungan dengan pelakon, Oktovia Manrose, termasuk ke kelab malam bersama-sama.

Sebelum ini, Aliff pernah mengecewakan hati isterinya pada Julai 2017 apabila dikatakan menjalinkan hubungan dengan pelakon, Afifah Nasir. Bagaimanapun, ketika itu Bella memaafkan suaminya dan berusaha membuka buku baharu.

Akui kakak kepada penyanyi, Didi Astillah ini, hatinya sudah tawar dengan Aliff, 28.

“Silap saya sendiri sebab terlalu sayang, cinta dan menjaga nama serta keperluannya. Akhirnya, saya juga yang makan hati.

“Lima tahun kami saling mengenali dan usia perkahwinan kami juga memasuki tahun ketiga. Nampaknya, tempoh itu belum cukup untuk saya benar-benar mengenalinya. Dia masih tak serik.

“Ikutkan, banyak lagi kisah seumpama ini yang saya pendam dan tidak kongsi bersama umum. Sudah banyak juga peluang diberikan dan dia masih bersikap acuh tak acuh,” dakwa Bella.

Bella juga mendakwa, dia agak terkejut kerana Oktovia pada awalnya menafikan ada sesuatu antara mereka.

“Kira-kira seminggu lalu, dia dan Aliff terbabit sebagai teraju utama telefilem, Dosa Itu Bukan Miliknya, di Perak. Awalnya, saya tak syak ada apa-apa antara mereka. Tak sangka, mereka sempat bermain perasaan dalam tempoh yang pendek ketika menjayakan telefilem berkenaan.

“Cuma, saya yang menemani Aliff di sana mula syak apabila melihat perubahan sikapnya pada hari terakhir penggambaran. Aliff seperti tak fokus, emosi tidak stabil dan banyak berdiam diri.

“Pada 16 Februari lalu yang juga hari lahirnya, sewaktu kami bergerak pulang ke ibu kota pun, dia melayan lagu ‘rentan’. Saya yang memandu kereta dengan ditemani anak, Ayden, juga perasan seperti ada yang tak kena dengannya. Situasi itu mengingatkan saya ketika dia dikaitkan dengan Afifah. Saat itu, dia gemar mendengar lagu ‘jiwang’,” dakwa Bella.

Bella bagaimanapun menafikan cerita konon dia menghalau Aliff keluar, sejak 17 Februari lalu.

“Selepas syak sesuatu berlaku, saya memberikannya pilihan, sama ada untuk memperbaiki hubungan atau keluar rumah. Dia memilih untuk keluar rumah.

“Tak sangka pula, ada pihak yang menunjukkan kebenaran mereka keluar bersama ke kelab malam, awal pagi tadi, di Bukit Bintang,” katanya.

Sementara itu, menerusi bantuan Bella, BH Online turut berjaya menghubungi Aliff yang bagaimanapun bagai hilang kata-kata.

“Saya tak boleh cakap atau komen apa-apa. Saya tak boleh fikir,” kata Aliff ringkas.

Bella dan Aliff mendirikan rumah tangga pada 9 September 2016 dan dikurniakan seorang anak lelaki, Ayden Adrean, pada 8 Julai 2017. – Berita Harian


Curi 3 botol sos tiram, kena denda RM1,000

KOTA KINABALU: Seorang wanita didenda RM1,000 oleh Mahkamah Majistret di sini hari ini selepas mengaku bersalah mencuri tiga botol sos tiram jenama ‘Lee Kum Kee’ dari sebuah pasar raya di Penampang.

Majistret Stephanie Sherron Abbie turut memerintahkan tertuduh, Tong Fei Mei, 45, menjalani tiga bulan penjara jika gagal membayar denda berkenaan.

Tertuduh didakwa mengikut Seksyen 380 Kanun Keseksaan yang memperuntukkan hukuman penjara sehingga 10 tahun dan denda, jika sabit kesalahan.

Mengikut kertas pertuduhan, Fei Mei didakwa mencuri tiga botol sos tiram itu di sebuah pasar raya di Penampang, kira-kira jam 2.30 petang pada 12 Januari lalu.

Pendakwaan dikendalikan Pegawai Pendakwa Polis Inspektor Suzie @ Stephanie Kupit, manakala tertuduh tidak diwakili peguam.

Dalam rayuannya, Fei Mei hanya menyatakan dia mahu bebas selain sudah bercerai dan mempunyai seorang anak. – Berita Harian


Lelaki Maut Motosikal Ditunggang Langgar Kereta

BEAUFORT : Seorang lelaki maut selepas motosikal yang ditunggangnya terlibat dalam satu kemalangan di Jalan Limbawang Bypass, Beaufort, petang semalam.

Dalam kejadian jam 6.20 petang itu, mangsa Abdul Rasyid Rasyid Oka, 57, parah dibahagian kepala meninggal dunia ketika menerima rawatan di wad kecemasan Hospital Beaufort.

Ketua Polis Daerah Beaufort, Deputi Superintendan Azmit Abd Razak berkata, mangsa dipercayai baru pulang dari tempat kerja menuju ke rumahnya

Katanya, siasatan awal mendapati kereta jenis Proton Iswara yang dipandu seorang lelaki berusia 49 tahun dalam perjalanan dari arah Beaufort menuju ke arah Kampung Limbawang manakala motosikal ditunggang mangsa dari arah Kampung Mempagar menuju ke Kampung Kubu.

“Sebaik tiba di lokasi kejadian, kereta Proton Iswara yang sedang bergerak di laluan utama dilanggar dibahagian tepi sebelah kiri oleh motosikal mangsa yang keluar secara tiba-tiba dari simpang sebelah kiri.

“Akibat kejadian itu, mangsa parah dibahagian kepala dan meninggal dunia ketika menerima rawatan di wad kecemasan Hospital Beaufort manakala pemandu Proton Iswara tidak cedera,” katanya ketika dihubungi, hari ini.

Jelasnya, siasatan masih diteruskan dan kes disiasat mengikut Seksyen 41(1) Akta Pengangkutan Jalan 1987.


Covid-19: 37 Kes Baharu Termasuk 33 Kes Tempatan Dengan Dua Kematian Hari Ini

PUTRAJAYA: Sebanyak 37 kes positif jangkitan baharu Covid-19 dilaporkan di negara ini sekaligus menjadikan jumlah keseluruhan 6,779 kes setakat Rabu (13 Mei 2020), jam 12 tengahari.

Menurut Ketua Pengarah Kesihatan, Datuk Dr Noor Hisham Abdullah, oleh itu jumlah kes aktif dengan kebolehjangkitan Covid-19 adalah 1, 387 kes.

Daripada 37 kes baharu, 4 kes merupakan kes import manakala 33 kes lagi merupakan kes penularan tempatan.

Sehingga kini, seramai 16 kes positif jangkitan ditempatkan di Unit Rawatan Rapi (ICU) di mana 4 kes memerlukan bantuan pernafasan.

Manakala dukacita dimaklumkan, terdapat pertambahan dua kes kematian baharu dalam tempoh 24 jam sekaligus menjadikan jumlah keseluruhan mangsa yang maut seramai 111 orang.


8A Untuk Mendiang Ayah

NABAWAN: “Ini hadiah terbesar saya buat ibu dan mendiang bapa. Walaupun bapa sudah lama tiada tetapi semangatnya sentiasa bersama saya,” kata Lesvianna Lateh, 18, pelajar cemerlang Sijil Pelajaran Malaysia (SPM) Sekolah Menengah Kebangsaan (SMK) Nabawan ll.

Anak keempat dari enam beradik itu memperoleh keputusan 8A dalam keputusan SPM yang diumumkan hari ini.

Menurut Lesvianna, mendiang bapanya, Lateh Angkiwan tidak pernah kenal erti putus asa dalam menyara mereka sekeluarga.

“Walaupun sakit tetapi bapa tetap bekerja sebagai petani untuk memastikan keluarga dapat hidup selesa,” katanya.

Lesvianna berkata, hari ini dia hadir berseorangan berikutan ibunya, Luah Ansaning, 46, berada di Labuan kerana bekerja sebagai tukang sapu.

Katanya, walaupun menjadi anak yatim sejak berusia 10 tahun dan terpaksa berjauhan dengan ibu, ia bukan faktor penghalang buat dirinya berjaya dalam pelajaran.

“Kami adik beradik sudah biasa berdikari kerana selepas kematian bapa, saya tinggal dengan nenek sebelum berpindah dan bersekolah di Tenom ketika tingkatan satu sehingga tingkatan tiga.

“Masuk tingkatan empat, saya pindah ke sekolah ini dan memilih untuk tinggal di asrama supaya dapat memberi perhatian sepenuhnya kepada pelajaran.

“Saya anak tunggal perempuan dalam keluarga dan tiga lagi abang saya tidak habis sekolah. Oleh itu, besar harapan keluarga supaya saya melanjutkan pengajian hingga ke menara gading,” katanya bercita-cita menjadi seorang jurutera.

Untuk cemerlang, Lesvianna berkata dia dan rakan-rakan biasanya bangun awal kerana perlu menghadiri kelas tambahan seawal jam 5 pagi sebelum meneruskan sesi pembelajaran di waktu biasa persekolahan.

“Selepas itu, kami mengulangkaji pelajaran pada sebelah petang sekiranya tiada aktiviti lain.

“Bagaimanapun, saya akan memastikan mendapat rehat yang cukup supaya dapat menelaah pelajaran dengan baik,” katanya.

Selain itu katanya, dia juga sering merujuk guru dan berkongsi ilmu dengan rakan supaya apa yang dipelajari dapat difahami dengan lebih baik. – Harian Metro


Petrol Naik 10 Sen, Diesel Naik 9 Sen

KUALA LUMPUR: Harga runcit petrol RON97 dan RON95 naik sebanyak 10 sen seliter mengikut kemaskini terbaharu daripada Kementerian Kewangan Malaysia.

Ianya menjadikan harga petrol RON97 sebanyak RM 1.99 seliter iaitu daripada RM 1.89 seliter.

Manakala, harga petrol RON95 sebanyak RM 1.69 seliter iaitu daripada RM1.59 seliter.

Pada masa sama, harga runcit diesel turut naik sebanyak 9 sen seliter iaitu daripada RM1.77 sen seliter kepada RM1.86 sen seliter.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Ahli Warisan Jangan Bermegah, Fokus Beri Kemenangan Pada Parti

KOTA KINABALU: Setiausaha Agung Parti Warisan Sabah (Warisan) Loretto S. Padua Jr mengingatkan ahli-ahli parti agar tidak terlalu bermegah dengan keputusan Mahkamah Persekutuan yang kekal membatalkan kemenangan Datuk Seri Anifah Aman di Parlimen Kimanis dalam Pilihan Raya Umum (PRU) Ke-14.

Beliau berkata, keputusan itu bukanlah sesuatu yang perlu dimegah-megahkan kerana perjuangan sebenar akan bermula bagi memastikan rakyat di Kimanis memilih Warisan dalam Pilihan Raya Kecil (PRK) Parlimen Kimanis nanti.

“Ini adalah satu peringatan kepada ahli-ahli parti bahawa sudah tiba masanya untuk kita buktikan bahawa sokongan rakyat terhadap Warisan sejak Pilihan Raya Umum (PRU) lalu dapat direalisasikan.

“Pemimpin-pemimpin akar umbi juga dinasihatkan agar tidak terlalu yakin dan sambil lewa dengan keputusan ini kerana kemenangan sebenar adalah apabila rakyat Kimanis memilih Warisan pada PRK Kimanis. Tanggungjawab kita adalah untuk memastikan rakyat Kimanis memilih Warisan.

“Warisan telah lama bersedia untuk menentang sesiapa sahaja Calon pembangkang. Saya yakin, dengan kerjasama yang diberikan daripada semua komponen parti Pakatan Harapan (PH) dan Pertubuhan Kinabalu Progresif Bersatu (UPKO), kita tidak ada masalah untuk memenangi kerusi parlimen Kimanis,” katanya dalam satu kenyataan malam ini.

Loretto turut mengambil kesempatan untuk mengucapkan terima kasih kepada barisan peguam yang telah bertungkus-lumus sejak hari pertama bagi mencabar kemenangan Anifah dalam PRU14 di mahkamah.

Mengenai calon Warisan dalam PRK Kimanis, beliau berkata, biarlah Presiden Warisan, Datuk Seri Panglima Mohd. Shafie Apdal yang memutuskan perkara berkaitan calon.


Isu Filipina Tuntut Sabah: Apa Anifah Buat Ketika Jadi Menteri Luar, Soal Shafie

KOTA KINABALU: Ketua Menteri Sabah, Shafie Apdal menafikan beliau berdiam diri berhubung isu tuntutan Filipina ke atas Sabah, sebaliknya mempersoalkan apa yang dilakukan Anifah Aman ketika menjadi menteri luar.

Beliau berkata, kerajaan negeri menerusi bekas peguam besar Sabah, Zaleha Rose Pandin dan bekas peguam negara membawa kes itu ke mahkamah di Sepanyol untuk membantah tuntutan Filipina.

”Kita sudah menyatakan pendirian bahawa Sabah bukan milik Filipina, kita bantah tuntutan itu, tanya kepada AG (peguam besar Sabah) sebelum ini Zaleha,” katanya selepas melancarkan skim pinjaman mikro serta industri kecil dan sederhana (IKS) di pejabat pentadbiran negeri hari ini.

Presiden Warisan itu berkata, Anifah ketika menjadi menteri luar sepatutnya menyuarakan pendirian Sabah berhubung isu itu kepada rakan sejawatannya di Filipina.

”Tapi dia (Anifah) berdiam diri dan menyalahkan saya pula, saya bukan menteri luar ketika itu, hanya dia yang ada hak membangkitkan isu ini dengan rakan sejawatnya (di Filipina).

”Saya juga telah membangkitkan perkara ini pada tahun lepas, masih ingatkah sewaktu duta Filipina datang ke Sabah, saya beritahu mereka jangan mempersoalkan, jangan bertanya tentang hak mereka untuk menuntut Sabah.

”Kita telah mendapat nasihat daripada Suruhanjaya Cobbold, Pertubuhan Bangsa-bangsa Bersatu (PBB) pada 1960, Sabah bukan milik mereka (Filipina) dan itu adalah kedudukan undang-undang…PBB yang memutuskan kemerdekaan Sabah, bukan Filipina, jangan dengar cakap mereka.”

Baru-baru ini, Anifah yang juga presiden Parti Cinta Sabah dilaporkan berkata, Shafie sebagai ketua menteri hanya berdiam diri berhubung tuntutan Filipina terhadap Sabah.

”Kamu tahu, kita ada banyak isu, tetapi Shafie jenis pemimpin lebih suka serahkan isu-isu besar, apatah lagi menyentuh kedaulatan negeri kepada pihak lain, tetapi masih ada hati untuk terus memimpin dan kononnya mahu perjuangkan nasib rakyat di sini.

”Tindak-tanduknya pula tidak mencerminkan kesungguhan beliau seperti di pentas-pentas politik. Takut sungguh untuk berhadapan dengan kuasa asing, lebih rela tunduk dan sekadar berharap kepada persekutuan untuk mempertahankan negeri ini? Adakah kita mahu Sabah dipimpin oleh pemimpin penakut? Biar yang lain cuba jajah kita.

”Apa yang Shafie takut sangat? Kedaulatan Sabah tidak boleh bergantung kepada pemimpin yang lemah dan tiada pengalaman seperti Shafie. Dalam 2 tahun ini, apakah sebenarnya pencapaian ketua menteri ini sehingga isu ini sendiri sembunyikan diri?” soalnya yang dipetik sebuah portal berita.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Malaysia Tolak Kenyataan Setiausaha Hal Ehwal Luar Filipina Berhubung Sabah

PUTRAJAYA: Malaysia menolak sepenuhnya kenyataan Setiausaha Hal Ehwal Luar Filipina, Teodoro Locsin Jr, pada Taklimat Bajet Jawatankuasa Peruntukan negara itu, 4 September lalu, berhubung Sabah.

Kementerian Luar dalam satu kenyataan, hari ini, menegaskan Malaysia tidak mengiktiraf dan tidak akan melayan sebarang tuntutan oleh mana-mana pihak terhadap negeri itu.

“Sabah adalah sebahagian daripada Malaysia. Fakta ini sudah diiktiraf dan diterima oleh Pertubuhan Bangsa-bangsa Bersatu (PBB) serta komuniti antarabangsa sejak pembentukan Persekutuan Malaysia pada 16 September 1963.

“Oleh itu, sebarang kenyataan yang merujuk atau mengaitkan tuntutan tidak wajar akan ditolak, (dianggap) sebagai tidak mesra dengan Malaysia,” menurut kenyataan berkenaan.

Media sebelum ini melaporkan Setiausaha Hal Ehwal Luar Filipina mengesahkan semula tuntutan Filipina terhadap Sabah selepas wakil rakyat Lanao del Norte, Khalid Dimaporo, bertanya sekiranya Jabatan Hal Ehwal Luar Filipina (DFA) ada memperuntukkan dana untuk Sabah.

Mengulas lanjut, Kementerian Luar berkata, Malaysia meletakkan kepentingan tinggi dan amat menghargai hubungan dengan Filipina secara dua hala serta sebagai rakan kongsi dalam ASEAN, di samping sebagai rakan anggota lain-lain organisasi serantau dan antarabangsa.

“Hubungan Malaysia-Filipina yang terus berkembang dan membawa manfaat bersama kepada kedua-dua negara dan rakyat, semestinya tidak memerlukan komen yang tidak mesra serta memudaratkan sebegitu,” menurut kenyataan itu lagi. – BERNAMA


Bunuh, kerat teman lelaki dalam karavan

TALLAHASSEE: Alangkah malangnya apabila seorang lelaki berusia 55 tahun dibunuh dan dikerat teman wanitanya sendiri sebelum dibiar mereput dalam van yang mereka diami.

Anthony Mitchell, 55, yang dikerat kekasihnya, Penny Pospisil, 47, ditemui dalam karavan di taman treler di Florida, Amerika Syarikat oleh pegawai polis dari Jabatan Polis Melbourne yang ingin menuntut bayaran yuran taman dari wanita itu.

Daily Mirror melaporkan, penyewa karavan lain mula berasa curiga apabila terhidu bau busuk yang datang dari kenderaan Mitchell.

Berdasarkan rekod polis, pegawai bertugas menemui mayat yang hampir mereput.

“Polis percaya Pospisil membunuh Mitchell di Sumter County sebelum mengerat tubuh lelaki itu dan meninggalkannya di Melbourne.

“Penyiasat mengenal pasti kematian Mitchell akibat dipukul dengan benda tumpul di kepalanya,” katanya menerusi satu kenyataan.

Pospisil menghadapi tuduhan membunuh dan penganiayaan ke atas mayat, dan kini ditahan di Kompleks Tahanan Brevard County. – Agensi


‘Tauke’ laman web lucah dijel

SEOUL: Seorang wanita yang juga pengasas bersama laman web lucah terbesar Korea Selatan dipenjara empat tahun dan didenda 1.4 bilion won (RM5.1 juta) susulan kemarahan awam terhadap penyebaran bahan lucah yang dirakam secara rahsia.

Wanita yang hanya dikenali sebagai Song, 45, itu didapati bersalah membantu dan bersubahat dalam penyebaran bahan lucah termasuk video seks membabitkan golongan bawah umur.

Song yang mengasaskan Soranet pada 1999 dengan suaminya dan dua yang lain ‘merosakkan maruah serta harga diri orang secara serius,’ kata mahkamah dalam satu kenyataan. Ia menambah, dia juga menikmati keuntungan tinggi hasil laman web berkenaan.

Puluhan ribu wanita mengadakan perhimpunan sejak beberapa bulan lalu membantah fenomena video ‘spycam’ dikenali di Korea sebagai ‘molka’ yang lazimnya membabitkan lelaki merakam wanita tanpa izin mereka di dalam tandas, bilik persalinan malah di tempat awam.

Soranet – yang mempunyai lebih sejuta pengguna sehingga ditutup pada 2016 susulan kemarahan orang ramai – menyiarkan ribuan klip video seperti itu selain bahan lucah lain. Menghasilkan dan mengedarkan semua jenis bahan lucah diharamkan Korea Selatan.

Song tinggal di New Zealand sejak beberapa tahun lalu namun ditahan pada Jun lalu apabila pulang ke Seoul selepas pihak berkuasa membatalkan pasportnya.

Suaminya dan satu lagi pasangan yang juga pemilik bersama laman web itu – semuanya mempunyai status kewarganegaraan atau penduduk tetap Australia – masih di luar negara.

Jenayah spycam yang dilaporkan di Korea Selatan meningkat daripada sekitar 1,100 pada 2010 kepada lebih 6,500 pada 2017, dengan kebanyakan video dikongsikan atau dijual dalam talian.

Menurut statistik rasmi, 98 pesalahnya adalah lelaki malah membabitkan guru, profesor, dan anggota polis, manakala lebih 80 peratus mangsa adalah wanita. – AFP


Juruterbang minta kebenaran berpatah balik sebelum nahas

JAKARTA : Pesawat Lion Air yang terhempas di Laut Jawa bersama 188 penumpang dan anak kapal pagi tadi cuba berpatah balik ke ibu negara selepas dibenarkan berbuat demikian oleh pejabat kawalan trafik udara.

Ia bagaimanapun terputus hubungan 13 minit selepas meninggalkan lapangan terbang sebelum disahkan terhempas di lautan.

Rakaman video di lokasi kejadian turut menunjukkan kesan tumpahan minyak pada permukaan air.

Jurucakap agensi bencana, Sutopo Purwo Nugroho memuat naik foto itu di Twitter termasuk apa yang dilihat sebagai gelongsor kecemasan dan beberapa serpihan telefon bimbit.

Jurucakap Agensi Mencari dan Menyelamat Nasional Indonesia (BASARNAS) Yusuf Latif berkata, pihak berkuasa masih berusaha mengesan bangkai pesawat yang terputus hubungan pada jam 6.33 pagi (waktu tempatan) ketika sedang dalam perjalanan ke Pangkal Pinang di kepulauan Bangka.

“Pesawat itu memohon kebenaran untuk pulang ke pangkalan sebelum hilang dari radar,” katanya dalam satu kenyataan.

Laman web Flightradar ketika mengesan perjalanan pesawat dipercayai dari jenis Boeing 737 itu memberitahu ia membuat pusingan ke selatan untuk berlepas dan menuju ke bahagian utara sebelum berakhir mendadak di Laut Jawa.

Indonesia banyak bergantung kepada pengangkutan udara bagi menghubungkan ribuan pulau di negara itu namun rekod sistem keselamatan yang buruk menyebabkan ia sering kali berdepan dengan tragedi sejak beberapa tahun kebelakangan ini. – AFP


MA63: Tidak Banyak Perbezaan Pendapat Antara Kerajaan Persekutuan, Negeri

PUTRAJAYA – Tidak banyak perbezaan pendapat antara kerajaan Persekutuan dan kerajaan negeri Sabah dan Sarawak timbul pada mesyuarat kedua Jawatankuasa Khas Kabinet (Pemandu) Untuk Menyemak Perjanjian Malaysia 1963 (MA63), kata Perdana Menteri Tun Dr Mahathir Mohamad.

Beliau berkata beberapa kertas kerja berkenaan pelbagai fungsi kerajaan dibentangkan pada mesyuarat itu, dan hampir kesemuanya akan dirujuk kepada Jawatankuasa Teknikal untuk dikaji secara mendalam sebelum dibincangkan dalam mesyuarat seterusnya.

“Ada yang kita sukar sedikit nak dapat keputusan, ada yang kita tak boleh selesai, kita rujuk kepada Jawatankuasa Teknikal, mereka akan melihatnya (mengkajinya).

“Contohnya mengenai duti setem, ini memerlukan kajian yang lebih mendalam,” katanya kepada pemberita selepas mempengerusikan mesyuarat berkenaan di Perdana Putra, di sini hari ini.

Mesyuarat selama hampir dua jam itu dihadiri oleh Ketua Menteri Sabah Datuk Seri Mohd Shafie Apdal dan Ketua Menteri Sarawak Datuk Patinggi Abang Johari Tun Openg.

Antara yang turut serta ialah Menteri Kewangan Lim Guan Eng, Menteri di Jabatan Perdana Menteri (Undang-undang) Datuk Liew Vui Keong, Menteri Komunikasi dan Multimedia Gobind Singh Deo, Menteri Kerja Raya Baru Bian dan Menteri Luar Datuk Saifuddin Abdullah serta Ketua Setiausaha Negara Datuk Seri Dr Ismail Bakar dan Peguam Negara Tommy Thomas.

Jawatankuasa Khas Kabinet (Pemandu) Untuk Menyemak MA63 bertujuan mengembalikan status Sabah dan Sarawak sebagai rakan sekutu dalam Malaysia, pertama kali bermesyuarat pada 17 Dis lepas.


Kanak-Kanak 2 Tahun Tertusuk Lidi Sosej Dalam Mulut Hingga Tembus Ke Otak

Kanak-kanak lelaki berusia dua tahun tertusuk lidi ke dalam mulut sehingga tembus ke bahagian otak selepas terjatuh ketika makan sosej yang dibeli ibunya.

Dalam kejadian yang berlaku pada 20 Oktober di Quijing, China, si ibu terdahulu membeli sebatang sosej goreng untuk anaknya.

Ketika sedang menikmati makanan itu, mangsa tiba-tiba terjatuh dan lidi sosej itu tertusuk ke dalam mulutnya.

Mangsa yang mengalami kecederaan parah selain sukar bernafas, dikejarkan ke hospital.

Seramai tujuh pakar berkerjasama membedah mangsa bagi mengeluarkan lidi itu.

Walaupun pembedahan yang berlangsung selama tiga jam itu berjaya mengeluarkan lidi tersebut, keadaan mangsa masih kritikal kerana lidi itu telah menembusi jauh ke dalam sehingga menyebabkan mangsa demam kerana bakteria merebak ke dalam otaknya.

Menurut pakar pediatrik, lidi itu telah menembusi lima sentimeter ke dalam otak mangsa dan jika lebih dari itu, mangsa berisiko maut serta-merta.

Ibu bapa dinasihatkan berhati-hati ketika memberi makanan yang mempunyai lidi atau sebarang objek tajam.

Sebaik-baiknya, suaplah anak anda bagi mengelakkan kejadian yang tidak diingini berlaku.


Lelaki Dikhuatiri Lemas Ketika Menjala Di Sungai Padas

TENOM : Seorang lelaki yang dilaporkan hilang sejak Sabtu lalu ketika menjala ikan di Sungai Padas, Panawan Kuala Tomani, Tenom, masih belum ditemui.

Menurut Jurucakap Pusat Gerakan Operasi Jabatan Bomba dan Penyelamat Malaysia (JBPM) Sabah, mangsa Alphonius @Ebon Ambabai, 25, dipercayai lemas ketika cuba menyeberangi sungai itu.

Katanya, operasi pencarian dijalankan semalam terbahagi kepada empat kumpulan selain menggunakan kaedah ‘surface rescue’ di tebing sungai sepanjang empat kilometer itu.

“Mangsa masih belum ditemui dan operasi terpaksa ditangguhkan pada 5.10 petang,” katanya semalam.

Katanya, operasi akan disambung semula hari ini.

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Anggota PGA Didakwa Minta, Terima Rasuah Di Sandakan

SANDAKAN : Seorang anggota Pasukan Gerakan Am (PGA) mengaku tidak bersalah di Mahkamah Sesyen di sini hari ini atas dua pertuduhan, masing-masing meminta dan menerima rasuah berkaitan urusan pengeluaran kad pengenalan kira-kira enam tahun lepas.

Bagi pertuduhan pertama, Faridun Kasim, 42, iaitu Koperal Risik PGA Batalion 20 Beluran ketika kejadian, didakwa meminta RM4,000 sebagai upah daripada Nurbani Lazim, 57, di Bandar Sandakan pada Jun 2016, bagi menguruskan kad pengenalannya di Jabatan Pendaftaran Negara.

Manakala pertuduhan kedua, lelaki itu didakwa menerima suapan daripada Ismail Matarsad, 83, iaitu wang tunai berjumlah RM1,400 didakwa sebagai upah menguruskan pengeluaran kad pengenalan Nurbani, yang dimasukkan ke akaun simpanan bank milik tertuduh di Maybank Bhd Cawangan Sandakan pada 23 Dis 2016.

Pertuduhan pertama didakwa di bawah Seksyen 16 (a)(8) Akta Suruhanjaya Pencegahan Rasuah Malaysia (SPRM), dan pertuduhan kedua di bawah Seksyen 17 (a) kedua-dua memperuntukkan hukuman penjara tidak melebihi 20 tahun dan denda tidak kurang lima kali ganda jumlah atau nilai suapan atau RM10,000 mana lebih tinggi, jika sabit kesalahan.

Hakim Abu Bakar Manat membenarkan ikat jamin RM10,000 bagi kedua-dua pertuduhan dengan seorang penjamin tempatan, dan menetapkan 29 Ogos depan untuk sebutan semula.

Pendakwaan dikendalikan Pegawai Pendakwa Rekhraj Jaswant Singh, manakala Faridun diwakili peguam Rowiena Rasid.

Sementara itu dalam mahkamah sama, bekas pengurus sebuah syarikat pengangkutan bas didenda RM10,000 atau tiga bulan penjara, kerana membuat tuntutan palsu bagi perkhidmatan sewaan pengangkutan bas sebuah institut latihan perindustrian di sini lebih tujuh tahun lepas.

Chaw Haw Fou, 35, yang kini bekerja sebagai ejen perumahan, mengaku bersalah di hadapan Abu Bakar setelah pertuduhan dibacakan kepadanya.

Chaw didakwa menggunakan suatu dokumen palsu sebagai tulen di Bahagian Kewangan, Institut Latihan Perindustrian (ILP) Sandakan, Jabatan Tenaga Manusia (Kementerian Sumber Manusia), Batu 5, Jalan Sibuga, di sini pada 3 Dis 2014.

Kesalahan itu membabitkan invois, iaitu dokumen palsu yang dikemukakan sebagai tulen, bertarikh 26 Nov 2014 yang bernilai RM11,200 berkenaan perkhidmatan sewaan pengangkutan bas bagi Program Lawatan Benchmark SS untuk kakitangan ILP Sandakan.

Kesalahan di bawah Seksyen 465 Kanun Keseksaan itu memperuntukkan hukuman penjara sehingga dua tahun atau denda atau kedua-duanya sekali, jika sabit kesalahan.

Rekhraj Jaswant turut mengendalikan pendakwaan kes ini dan Chaw, yang diwakili peguam Sylyester Kuan, membayar denda itu. – BERNAMA


Sambut Aidilfitri Dengan Eratkan Hubungan Kekeluargaan Dan Saling Bermaafan

KOTA KINABALU: Sambut suasana Hari Raya Aidilfitri dengan menguatkan lagi hubungan silatulahim serta saling bermaafan di antara satu sama lain khususnya ahli keluarga.

Timbalan Ketua Menteri Datuk Christina Liew berkata, perayaan seperti Hari Raya Aidilfitri adalah waktu kepada semua komuniti untuk bersama-sama meraikan sambutan itu.

“Saya ingin mengucapkan selamat Hari Raya Aidilfitri kepada semua komuniti muslim di Sabah.

“Walaupun kita terdiri daripada pelbagai lapisan etnik dan agama, amalan sikap tolenransi di antara masyarakat Sabah membolehkan sambutan itu diraikan bersama-sama semua kaum dalam negeri ini,” katanya dalam satu kenyataan di sini.

Beliau berkata, kesabaran itu adalah satu amalan murni dalam usaha bersama-sama menentang musuh yang sama, seterusnya bergerak ke hadapan untuk mengatasi krisis dihadapi.

“Kita akan kembali kepada kehidupan normal bergantung bertapa pantasnya kita boleh memutuskan rantaian penularan COVID-19,”katanya.

Christina yang juga Menteri Pelancongan, Kebudayaan dan Alam Sekitar turut menzahirkan penghargaan kepada semua pasukan petugas barisan hadapan di atas pengorbanan yang diberikan.

Sementara itu, beliau sekali lagi mengingatkan semua pihak agar sentiasa berwaspada terhadap keselamatan masing-masing. Jangan lalai memandangkan bahaya COVID-19 masih belum diatasi.

“Kita perlu membiasakan diri dengan norma baharu dengan memakai pelitup muka, menggunakan cecair pembasmi kuman, dan mengamalkan penjarakan sosial.

“Sentiasa mematuhi arahan Operasi Standard Prosedur (SOP) yang dikeluarkan kerajaan. Pastikan mengutamakan keselamatan sekiranya ingin bergerak ke destinasi masing-masing,” katanya.- Utusan Borneo

Ikuti kami di Telegram Untuk Mendapatkan Info Dari Negeri Sabah: klik 👉 https://t.me/sabahpost


Stacy, Zizi Kirana Risaukan Keluarga Di Sabah

Kuala Lumpur: Penyanyi Stacy Anam, 30, dan Zizi Kirana, 35, merasa sangat luluh dengan nasib menimpa negeri kelahiran, Sabah, yang berdepan situasi peningkatan kes Covid-19.

Stacy berkata, dia mendoakan ‘mimpi ngeri’ yang sedang dilalui rakyat di negeri kelahirannya itu cepat berlalu memandangkan ramai keluarganya tinggal di sana.

“Ini adalah situasi yang sangat dahsyat menimpa seluruh rakyat Sabah sekarang. Bahkan, ibu saya sendiri yang kerap berulang-alik ke Kuala Lumpur membantu saya di rumah terkandas disebabkan situasi sekarang.

“Saya sangat berharap semua rakyat Sabah memberikan kerjasama mematuhi arahan tidak keluar rumah demi keselamatan masing-masing. Keluarga saya sendiri kini berkurung di rumah disebabkan bimbang dengan keadaan itu.

“Tiada lain yang saya doakan selain penduduk di sana akan terus menjaga diri dan semoga kes jangkitan akan menurun. Jaga keselamatan diri dan jangan jadikan keadaan lebih teruk dengan tidak memberikan kerjasama membendung penularan itu,” katanya.

Bagi Zizi, dia cukup sedih mengenangkan keadaan yang dilalui keluarganya di Semporna apabila kawasan itu diisytihar sebagai zon merah.

Menurutnya, bekalan keperluan rumah di sana turut terjejas buat masa sekarang.

“Saya ada menghubungi keluarga di sana dan diberitahu berdepan kesukaran untuk mendapatkan bahan keperluan rumah. Semestinya ia memberi kesan apalagi kini mereka terpaksa berkurung di kediaman masing-masing.

“Paling saya risaukan adalah nenek disebabkan dia mengalami penyakit nyanyuk. Takut nanti dia terlupa mengenai perintah kerajaan itu dan keluar merayau disebabkan sudah terbiasa dengan aktivitinya di luar rumah.

“Saya doakan semoga semua penduduk di sana selamat termasuklah barisan hadapan yang bertungkus-lumus siang malam di Semporna,” katanya.- HMetro

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


4,800 PATI Ditangkap Di Sabah Sejak Januari Lalu – KP Imigresen

KOTA KINABALU: Seramai 4,800 pendatang asing tanpa izin (PATI) ditahan oleh Jabatan Imigresen di Sabah menerusi 1,371 operasi yang dijalankan sejak 1 Januari lalu hingga semalam.

Ketua Pengarahnya, Datuk Seri Mustafar Ali berkata sepanjang tempoh tersebut, pihaknya memeriksa seramai 27,000 warga asing serta menahan 62 orang majikan yang dikenal pasti menggaji serta melindungi PATI.

“Dalam pada itu seramai 12,400 PATI di negeri ini telah berjaya diusir dan di hantar pulang ke negara asal mereka masing-masing,” katanya.

Katanya tangkapan PATI yang paling ramai dan telahpun diusir adalah melibatkan warga Filipina iaitu seramai 9,800 manakala Indonesia 2,355 orang.

“Sebelum ini juga, pihak Imigresen sudah berbincang dengan konsulat serta kedutaan negara masing-masing agar proses pengusiran dan penghantaran pulang mereka dapat disegerakan,” katanya.

Beliau berkata demikian dalam sidang media selepas program perhimpunan bulanan bersama anggota dan pegawai Imigresen Sabah, di sini, hari ini.

Mustafar berkata di seluruh negara pihaknya menahan 1,400 majikan yang melindungi PATI sekaligus telah diambil tindakan mahkamah termasuk dikenakan hukuman penjara, denda serta sebatan.

“Cuma hukuman sebatan ini masih lagi kurang, kita menekankan supaya hukuman sebatan diberikan kepada majikan yang masih berdegil untuk memastikan adanya unsur-unsur pengajaran kepada elemen-elemen tersebut,” katanya.

Sebagai agensi penguatkuasa yang telah diamanahkan, pihaknya sentiasa mengambil maklum aduan masyarakat berhubung kehadiran PATI dengan mengambil tindakan yang sewajarnya.

“Kita beri amaran dan peringatan kepada majikan serta dalang yang membawa pekerja asing ini bahawa tindakan tegas akan terus dilakukan terhadap mereka tanpa sebarang kompromi,” katanya.-SabahNewsToday


Sekurang-kurangnya 9 Maut Akibat Banjir Besar Di Jakarta

JAKARTA: Hujan lebat pada malam tahun baharu menyebabkan banjir besar di Jakarta, mengakibatkan sekurang-kurangnya sembilan maut, menurut kenyataan pihak berkuasa pada Rabu.

Bekalan elektrik dimatikan di kawasan yang dinaiki air, dengan beberapa laluan kereta api dan sebuah lapangan terbang juga ditutup, lapor AFP.

Seorang remaja berusia 16 tahun maut akibat kejutan elektrik, manakala tiga lagi maut akibat hipotermia, kata wakil agensi pengurusan bencana Jakarta, Subejo.

Turut terkorban ialah pasangan warga emas yang terperangkap di rumah mereka apabila air naik setinggi 4 meter dengan pantas selepas tebing sungai runtuh.

Seorang lagi mangsa lemas manakala empat orang terbunuh akibat tanah runtuh di pinggir bandar.

“Kami telah menutup bekalan elektrik di banyak kawasan untuk mengelakkan lebih banyak kejutan elektrik,” kata Ikhsan Asaad, seorang pegawai di syarikat tenaga PLN, kepada AFP.

Asaad berkata dia tidak dapat menganggarkan berapa ramai penduduk terjejas akibat penutupan bekalan elektrik itu.

“Kami memberi tumpuan terhadap langkah untuk memastikan keselamatan pengguna,” katanya.

Pihak berkuasa berkata kira-kira 13,000 penduduk telah dipindahkan, tetapi angka itu tidak termasuk penduduk di beberapa bandar satelit Jakarta.

Beberapa imej menunjukkan rumah dan kereta tenggelam dalam banjir berlumpur, sementara sebilangan penduduk menaiki bot penyelamat getah kecil atau tiub tayar untuk mencari tempat selamat.

Lapangan Terbang Halim Perdanakusuma, yang mengendalikan pesawat komersial dan tentera, ditutup sementara kerana limpahan air di landasannya, menurut Kementerian pengangkutan.

Banyak penerbangan dipindahkan ke Lapangan Terbang Antarabangsa Soekarno-Hatta di Jakarta.

Bencana itu menjadi banjir terburuk di Jakarta sejak 2013.

Bandar raya yang dihuni 30 juta penduduk itu kerap dilanda banjir semasa musim hujan di Indonesia, yang bermula pada akhir bulan November.


Lelaki Ditemui Lemas, Terbabit Kemalangan

BEAUFORT: Seorang lelaki maut selepas motosikal yang ditunggangnya terbabit dalam kemalangan di Jalan Pantai Pimping, Membakut, semalam.

Dalam kejadian kira-kira pukul 7 malam, mangsa Abd Rashid Latif, 43, ditemui lemas di dalam parit akibat kemalangan terbabit.

Ketua Polis Daerah Beaufort, Deputi Azmir Abd Razak berkata, kemalangan membabitkan dua motosikal yang ditunggang mangsa dan seorang remaja lelaki berusia 16 tahun.

“Kemalangan berlaku apabila kedua-dua motosikal dalam perjalanan dari arah yang sama iaitu dari Kuala Penyu menuju ke Membakut.

“Siasatan awal mendapati, mangsa yang datang dari arah belakang tidak perasan motosikal yang ditunggang remaja berada dihadapannya dan disyaki tidak mempunyai lampu belakang.

“Motosikal remaja itu tergesel sehingga terjatuh dan terseret beberapa meter ke hadapan manakala motosikal mangsa terbabas ke bahu jalan di sebelah kiri dan mangsa terjatuh ke dalam parit di sebelah kiri jalan, ” katanya ketika dihubungi, hari ini.

Katanya lagi, akibat kejadian itu, mangsa meninggal dunia disyaki akibat lemas di parit berkenaan manakala remaja terbabit bertindak menghilangkan diri meninggalkan lokasi.

“Hasil siasatan mendapati punca kemalangan adalah disebabkan mangsa yang dipercayai menunggang laju dan tidak memberi perhatian yang sewajarnya terhadap kenderaan lain yang berada di hadapanya.

“Bagaimanapun, tindakan terhadap remaja iti juga akan diambil kerana tidak mempunyai lesen memandu, cukai jalan tamat tempoh, lampu belakang tidak bernyala dan tidak mempunyai dokumen pengenalan diri yang sah,” katanya.

Kes disiasat mengikut Seksyen 41(1) Akta Pengangkutan Jalan 1987.- BorneoToday

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Enam PATI Filipina Ditahan Dalam Ops Bersepadu Di KK

KOTA KINABALU: Seramai enam orang pendatang asing tanpa izin (Pati) warga Fililina ditahan dalam Ops Bersepadu Pati peringkat Ibu Pejabat Daerah (IPD) Kota Kinabalu, di sini, semalam.

Ketua Polis Daerah Kota Kinabalu, Asisten Komisioner Habibi Majinji, berkata, pihaknya melancarkan operasi tersebut selama enam jam bermula pada 2 petang sehingga 8 malam.

“Operasi dijalankan di lima lokasi berbeza sekitar bandar raya ini yang sering menjadi tumpuan warga asing.

“Dalam operasi tersebut, seramai 30 orang warga asing diperiksa dan daripada jumlah itu, enam individu berumur antara 19 hingga 41 tahun ditahan selepas gagal mengemukakan sebarang dokumen pengenalan diri,” katanya, hari ini.

Tambahnya, operasi tersebut turut mendapat kerjasama Jabatan Pendaftaran Negara (JPN), Jabatan Imigresen Malaysia (JIM), Ikatan Rela Malaysia (RELA), Sabah Electricity Sdn Bhd (SESB), Angkatan Pertahanan Awam Malaysia (APM) dan Dewan Bandaraya Kota Kinabalu (DBKK).

“Selain itu, operasi ini juga turut disertai Suruhanjaya Pencegahan Rasuah Malaysia (SPRM) yang bertindak sebagai pemantau.

“Semua Pati yang ditahan akan disiasat mengikut Seksyen 6(1)(C) Akta Imigresen 1959/63 kerana berada di negeri secara haram,” katanya.

Tambah Habibi, operasi tersebut akan diteruskan dari semasa ke semasa bagi mengekang kehadiran Pati di daerah tersebut.

Orang ramai yang mempunyai maklumat berkaitan boleh menghubungi polis menerusi aplikasi Whatsapps 019-2182729 atau Facebook Rasmi IPD Kota Kinabalu.


Covid-19: Vaksinasi Di Sabah Antara Paling Rendah

KUALA LUMPUR: Kadar vaksinasi COVID-19 di Kelantan dan Sabah adalah yang paling rendah dengan jumlah penduduk lengkap menerima pelalian berkenaan setakat ini, masing-masing direkodkan hanya pada 55.5 dan 55.9 peratus.

Semakan di laman web COVIDNOW, mendapati setakat semalam, hanya dua negeri itu berada pada paras sekitar 50 peratus bagi imunisasi lengkap, manakala empat negeri, iaitu Perak, Kedah, Pahang dan Terengganu mencapai angka 60 peratus.

Di Kelantan, jumlah penduduk dewasa lengkap vaksin adalah pada 77.3 peratus dan dos pertama pada 80.9 peratus, manakala remaja lengkap vaksinasi pada 48.3 peratus dan dos pertama pada 78.1 peratus.

Di Sabah pula, jumlah penduduk sudah menerima dos pertama adalah 60.5 peratus dengan golongan dewasa lengkap vaksinasi pada 71.8 peratus dan belum lengkap pada 76.5 peratus, manakala remaja lengkap vaksinasi pada 47.2 peratus dan belum lengkap pada 59.1 peratus.

Menurut COVIDNOW, satu-satunya negeri yang melebihi peratusan 80 peratus vaksinasi penduduknya adalah Lembah Klang dengan 86.7 peratus, manakala negeri lain iaitu Pulau Pinang (78.9 peratus), Negeri Sembilan (76.7 peratus, Labuan (76.4 peratus), Perlis (73.7 peratus), Johor (72.6 peratus), Melaka (72.4 peratus) serta Sarawak (72.3 peratus).

Setakat semalam juga, jumlah penduduk di negara ini yang lengkap vaksinasi adalah seramai 23,565,799 atau72.2 peratus, manakala belum lengkap divaksinasi seramai 1,778,402 atau 5.4 peratus dan tiada vaksinasi seramai 508,102 atau 23 peratus.

Setakat ini, 48,831,214 dos suntikan dengan +157,999 dos harian sudah diberikan dalam program vaksinasi, manakala bagi dos penggalak pula, sebanyak 84,941 dos suntikan dengan +18,267 dos harian diberikan.

Laporan unjuran 80 peratus penduduk negara lengkap vaksinasi yang dikeluarkan COVIDNOW adalah pada 15 Disember depan atau dalam tempoh 54 hari lagi, unjuran 80 peratus bagi vaksinasi remaja adalah 20 November dan unjuran 100 peratus lengkap vaksinasi dewasa adalah pada 26 Disember depan. – BH Online

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Kakak Maut Ketika Menjolok Mangga Ingin Tunaikan Permintaan Adik Mengidam

Demi mahu menunaikan permintaan adik yang sedang mengandung mengidamkan mangga, seorang wanita maut selepas terkena renjatan elektrik ketika mengambil buah itu dalam kejadian di kebun miliknya di Kampung Terusan, Lahad Datu, semalam.

Dalam kejadian 10 pagi, mangsa, Sarimah Dalam, 58, melecur 90 peratus selepas sabit buah yang digunakan diperbuat daripada logam tersangkut pada wayar elektrik.

Menurut anak mangsa, Stellah Tajuid, 36, ketika kejadian, ibunya dikatakan mahu mengambil buah mangga itu untuk ibu saudaranya yang sedang mengandung.

“Dia mahu kait untuk adiknya yang mengidam mangga muda. Dia guna sabit kelapa sawit namun secara tidak sengaja, terkait pada wayar elektrik menyebabkannya terkena renjatan elektrik,” katanya ketika dihubungi, hari ini.

Stellah berkata, dia yang baru tiba dari Pulau Pinang terkejut sebaik menerima berita itu sebelum bergegas pulang dengan mengambil penerbangan ke Kota Kinabalu.

“Saya hanya tiba di kampung jam 5 pagi tadi dengan menaiki bas dari Kota Kinabalu ke Lahad Datu namun arwah ibu sudah dikebumikan semalam kerana keadaan jenazahnya yang kurang sempurna.

“Saya cuma kesal tidak dapat berjumpa dengannya kerana sudah empat tahun tidak pulang ke kampung dan arwah ada menyatakan hasrat mahu datang ke Pulau Pinang untuk menjenguk saya pada Aidiladha nanti,” katanya.

Katanya lagi, kali terakhir bercakap dengan arwah ibunya pada dua hari lalu dan beliau tidak menunjukkan sebarang tanda mahu meninggalkan mereka.

“Biasanya kami akan membuat panggilan telefon dan video untuk melepas rindu pada cucunya. Tetapi tidak pula dia menunjukkan tanda mahu pergi selamanya.

“Tetapi kami sudah reda dengan kehilangannya itu,” katanya.

Sementara itu, Ketua Polis Daerah Lahad Datu, Asisten Komisioner Nasri Mansor berkata, mangsa yang terkena renjatan elektrik rebah dan segera dibawa ke Hospital Lahad Datu sebelum disahkan meninggal dunia akibat melecur.

“Mangsa cedera di seluruh badan dan melecur 90 peratus akibat renjatan elektrik. Kes diklasifikasikan sebagai mati mengejut,” katanya.


“Saya Mohon Maaf… Keputusan Ini Mendukacitakan” – Alif Satar Positif Covid-19

Dua hari selepas membuat persembahan di pentas Separuh Akhir Muzik-Muzik (SFMM35) pada Jumaat, penyanyi Alif Satar menerima berita mengejutkan apabila dia disahkan positif Covid-19.

Menerusi Instagram, Alif memaklumkan keputusan ujian saringan terbaharu yang dilakukan mendapati dia dijangkiti virus tersebut.

“Assalamualaikum… dalam kesibukkan Alif menjalankan penggambaran, Alif telah melakukan beberapa ujian saringan covid-19. Malangnya, keputusan terkini yang Alif baru sahaja terima hari ini telah menunjukkan bahawa Alif didapati positif covid-19 dan perkara ini amatlah mengejutkan dan mendukacitakan.

“Perkara pertama bila Alif dapat tahu keputusan ini, adalah semestinya tahap keselamatan keluarga, isteri dan anak-anak Alif, rakan-rakan di set penggambaran dan semestinya contact-contact rapat yang telah berjumpa dengan Alif,” katanya.

Meskipun masih terkejut dengan berita tersebut, penyanyi lagu I Want You To Love Me ini berkata dia akan memberikan kerjasama penuh dengan pihak berkuasa bagi mengesan individu atau kontak rapat yang berhubung dengannya sebelum ini.

Malah, dia turut mendoakan agar orang ramai dilindungi daripada jangkitan virus tersebut.

“Alif juga telah memberi nama kepada pihak Kementerian Kesihatan Malaysia (KKM), kontak rapat yang Alif kenal pasti dalam tempoh 14 hari… dan Alif mohon maaf atas segala kesulitan ini.

“Alif mohon doa semua agar diberikan kesembuhan dan kekuatan untuk menempuhi dugaan Allah SWT ini.

“Alif doa agar semua terhindar daripada sebarang kemudaratan… Alif sekarang menjalani proses kuarantin,” ujarnya.

A post shared by Alif Satar® (@alifsatar)

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost


Sarawak Tidak Akan Laksana PKPB Pada 4 Mei

KUCHING, 2 Mei: Sarawak memutuskan tidak akan melaksanakan Perintah Kawalan Pergerakan Bersyarat (PKPB) dan membuka semula aktiviti dan sektor ekonomi tertentu Isnin ini seperti yang diumumkan Perdana Menteri Tan Sri Muhyiddin Yassin semalam.

Pengerusi Jawatankuasa Pengurusan Bencana Negeri (SDMC), Datuk Amar Douglas Uggah Embas hari ini berkata keputusan di bawah tiga fasa terakhir MCO akan dikekalkan sehingga kajian kerajaan negeri mengenai implikasi pembukaan semula kegiatan ekonomi selesai.

“Dengan mengambil kira keadaan di Sarawak dari segi kes COVID-19, kemampuan logistik, kemampuan Jabatan Kesihatan dan keadaan geografi, SDMC mendapati kebanyakan standard pematuhan pembukaan semula kegiatan ekonomi tidak kondusif di negeri ini,” katanya.

Dalam satu kenyataan yang dikeluarkan hari ini, Uggah yang juga Timbalan Ketua Menteri Sarawak berkata SDMC perlu memastikan pembukaan semula kegiatan dan sektor ekonomi sesuai dengan keadaan negeri dan pembukaan semula kegiatan ekonomi akan diumumkan secara berperingkat setelah setiap perincian prosedur operasi standard dan garis panduan diteliti.

“Selain itu, pihak yang telah mendapat kelulusan MITI (Kementerian Perdagangan Antarabangsa dan Industri) semasa PKP 4, mereka perlu mendapatkan kelulusan kerajaan negeri melalui SDMC untuk diteliti permohonan mereka sebelum dibenarkan beroperasi,” katanya.


Guru di pedalaman menang RM4 juta

DUBAI: Guru matematik dan fizik sekolah menengah di kampung pedalaman di Lembah Rift, Kenya memperoleh wang kemenangan AS$1 juta (RM4 juta) selepas memenangi Hadiah Guru Global 2019, kata penganjur.

Peter Tabichi yang menyumbangkan 80 peratus daripada pendapatan bulanannya kepada penduduk miskin, menerima hadiah itu dalam satu majlis di Dubai kelmarin, yang dihoskan pelakon terkenal Hollywood, Hugh Jackman.

“Setiap hari di Afrika kami membuka muka surat baru dan bab baru. Hadiah ini tidak sekadar mengiktiraf saya tetapi mengiktiraf golongan muda di benua itu. Saya di sini kerana pencapaian pelajar saya,” kata Tabichi.

“Hadiah ini memberi peluang kepada mereka. Ia memberitahu dunia bahawa mereka boleh melakukan apa sahaja,” katanya menewaskan sembilan calon akhir dari seluruh dunia.

Penganjur acara itu, Yayasan Varkey yang menyerahkan hadiah buat kali kelima, memuji dedikasi Tabichi, kerja keras dan mempercayai bakat pelajar yang ditunjukkannya.

Tabichi, 36, mengajar di Sekolah Menengah Keriko Mixed Day di kampung Pwani, pedalaman Lembah Rift, Kenya, kerap dilanda kemarau dan kebuluran.

Kira-kira 95 peratus pelajar datang daripada keluarga miskin, hampir satu pertiga adalah anak yatim piatu atau yatim dan ramai yang tidak mempunyai makanan di rumah.

Penyalahgunaan dadah, remaja hamil, berhenti sekolah awal, kahwin muda dan bunuh diri adalah perkara biasa. – AFP


UMNO Sabah Akan Bertanding 30 Kerusi Pada PRN?

KOTA KINABALU: Umno Sabah akan bertanding 30 daripada 73 kerusi Dewan Undangan Negeri pada Pilihan Raya Negeri 26 Sept ini.

Satu senarai ahli Majlis Tertinggi Umno yang ditugaskan untuk mengiringi calon mereka ke pusat penamaan calon pada 12 Sept ini nampaknya menunjukkan kerusi mana yang akan ditandingi parti itu.

Enggan mengesahkan jika senarai itu menunjukkan kerusi mana yang akan ditandingi Umno, pegawai parti itu berkata, ia adalah amalan untuk pemimpin menemani calon mereka ke pusat penamaan calon.

Berdasarkan senarai itu, Presiden Umno, Ahmad Zahid Hamidi antara pemimpin tertinggi Umno yang akan berada di Sabah pada hari penamaan calon. Beliau dijadualkan menemani calon kerusi baru Lamag.

Ketua Umno Sabah, Bung Moktar Radin dijangka dicalonkan untuk kerusi itu yang terletak di bawah kerusi Parlimen Kinabatangan yang disandangnya ketika ini.

Selain Lamag, kerusi DUN lain di Parlimen Kinabatangan yang dijangka ditandingi Umno ialah Kuamut dan Sukau.

Parti itu turut dijangka bertanding di Banggi, Bengkoka dan Pitas di bawah Parlimen Kudat, Tempasuk serta Usukan (Parlimen Kota Belud) dan Pantai Dalit (Tuaran).

Di Parlimen Sepanggar, Umno dijangka bertanding di kerusi DUN Darau dan Karambunai.

Parti itu juga mungkin bertanding di kerusi berikut: Tanjung Keramat dan Tanjung Aru (Putatan), Pantai Manis (Papar), Bongawan (Kimanis), Lumadan dan Sindumin (Sipitang), Kemabong (Tenom), Telupid dan Sugut (Beluran), Gum Gum, Sungai Manila dan Sungai Sibuga (Libaran), Sekong (Batu Sapi), Tungku dan Kunak (Lahad Datu), Sulabyan (Semporna), Balung (Tawau) serta kerusi baru Kukusan dan Tanjung Batu (Kalabakan).

Pada Pilihan Raya Umum ke-14 lalu, Umno memenangi 17 daripada 33 kerusi yang ditandinginya, di mana 8 daripada wakil rakyat itu melompat ke Warisan dan Upko serta 8 lagi ke PPBM.- FMT

Ikuti kami di Telegram Untuk Mendapatkan Berita Dari Negeri Sabah: klik 👉 https://t.me/sabahpost